Surabaya - Wikipèdia bahsa Acèh, ènsiklopèdia bibeuëh\n— Jawa Jawa Timu —\nLokasi Banda Surabaya di Pulau Jawa\nKoordinat: 7°16′S 112°43′E / 7.267°S 112.717°E / -7.267; 112.717\n333,063 km2 (128,596 sq mi)\nSurabaya nakeuh saboh banda nyang na di Pulo Jawa, Indonesia. Banda nyoe nakeuh nang nanggroe propinsi Jawa Timu. Surabaya (seugohlomnyan geukheun Soerabaja, Soerabaia atawa Surabaya) nakeuh banda keuduwa nyang that rayeuk di Indonesia ngon jumeulah ureuëng duëk na leubèh nibak 3,1 yuta (5,6 yuta di da'irah metropolitan). Banda nyoë na bak panté barôh Jawa blah rot timu bak abah kruëng Kali Mas ngon meubuju panyang bak binèh seulat Madura.\nLé ureuëng Indônèsia, banda nyoë geugla nan ngon "banda pahlawan" saweuëb lam masa prang reubôt meurdéka dilèe di banda nyoë geubuka seuëh prang keu mita dukông neugara Indônèsia bak mata dônya. Meuplôh ribèe droë ureuëng maté lam prang akhé thôn 1945 nyan, geuthèe nan ngon prang 10 November.\nSurabaya geuyakin lé ureuëng aseuli disinan ngon nan nyang teuka nibak narit "sura"atawa"suro" (yèe) ngon "baya" atawa "Boyo" ( buya ), duwa makheuluk nyang, lam saboh calitra haba jameun, jimeulho banduwa makheuluk nyan keu mita nan seubagoë makheuluk nyang paleng teuga di da'irah nyan. Haba jameun nyan na jipeugah lam narit Jayabaya. Bak calitra nyan jipeugah calitra meulho eungkôt yeè putéh nyang raya meulawan ngon buya putéh nyang raya cit, na cit calitra nyan jiibarat keu prang antara teuntra Mongol ngon teuntra Raden Wijaya nyang peudong Keurajeuën Majapahit. Jinoë duwa meunatang yeè putéh ngon buya putéh nyan kajeuët keu lambang banda, kajipeugot patông meunatang nyan meukeuë-keuë ngon jimeuklok, lageè patông nyang na bak pintô tamon keubôn meunatang banda.\nPeumandangan Kruëng Kali Mas, Surabaya, thôn 1900.\nPeuta Surabaya bak thôn 1897\nCeunatèt paléng awai naibak Surabaya na bak ôn 1.225 bak kitab nyang jituléh lé Chau Ju-Kua, disinan jiseubôt Jung-ya-lu,  nan jameun Surabaya. Lé Ma Huan ka jipeugot saboh teunuléh nyang leubèh leungkap bak jikeumunjông keunan lam abad keu limong blah ngon kapai Laksamana Cheng Ho. Lam kitab teunuléh keu riwayat jeuneujak nyan bak ôn 1433 kitab Yingyai Shenglan: "lheuëh meujak u tunong na ji'ôh duwa plôh li, kapai ka trôh u Sulumayi, nyang that gura nanjih, bak babah kuwala ngon disinan ilé ië nyang that leupië".\nBak abad keu limong blah ngn nam blah, Surabaya nakeuh lam keurajeuën ngon kuwasa siyasat ngon militè nyang rayeuk di Jawa Timu. Lam saboh geunabuëk nanggroë banda nyan dudoë rhet lam kuwasa Keurajeuën Mataram-Islam bak thôn 1625 nyang geupimpén lé Sôleutan Agung. Prang reubôt banda Surabaya masa nyan nakeuh saboh prang rayeuk nyang jipeugot lé Mataram, bak watèe nyan Mataram payah that bak jipeutalô wilayah la'én nyang saboh seuëh ngon Surabaya, Sukadana ngon Madura. Ngon meuhasé jireubôt Surabaya jeuet ta kehun ban saboh pulo Jawa kana lam jaroë Mataram ngon hana meuasi Keurajeuën banten ngon Kuta Batavia nyang kajimeufuëk awak Blanda.\nMaseukapè gompeuni meuhasé jipeuluwah banda nyan 'oh lheuëh jireubôt lé awaknyan nibak jaroë Mataram nyang ka leumoh thôn 1743. Surabaya jeuët keu banda niaga utama dimeuyub peumeurèntah peunjajah Blanda, ngon jeuët keu banda neuduëk aseuka la'ôt Blanda nyang that rayeu. Bak thôn 1917 na saboh meuberontak lé teuntra la'ôt ngon awak kapai di Surabaya, meuberontak nyoë saboh pakat ngon Meupakat Demokrat Sosial Hindia. Keujadian nyoë ngon sigra jibalah lé Blanda, mandum ureuëng nyang rôh lam buët meuneuntang nyan jihukôm nyang brat that lé Blanda.\nJeupang jitamong u banda nyan bak thôn 1942, seubagoë buët nyang na lam reuncana Jeupang jak kuwasa Hindia Blanda. Seuleusoë peunjajah jeupang banda nyan jitamong lam neugara Idônèsia. Banda nyan jipeuancô ngon bom lé teutra Inggréh ngon jipeutamong lam wilayah Blanda bak masa agresi Blanda u Indônèsia.\nPrang Surabaya, nakeuh saboh prang nyang that peunténg lam masa revolusi Indônèsia, prang nyan jipeuphôn lé Blanda ngon Inggréh lheuëh maté Brigadir Jeundran Mallaby dari Inggréh bak uroë 30 buleuën siplôh thôn 1945 toë ngon Tutuë Mirah ("Jembatan Merah"), Mallaby maté bak sang nakeuh meuseubab ngon aneuk beudé sisat. Pihak Sikutu ka jibri ultimatum keu kawôm republiken di dalam banda bah dijak seurah droë ngon jaroë ateuëh uleè ukeuë teuntra Inggréh nyang na disinan, awak republik jitulak ultimatum nyan. Bicah keuh lheuëh nyan prang raya disinan bak uroë 10 buleuën Siblah, nyang uroë nyan jinoë ka jeuët keu uroë meuingat Phalawan di Indônèsia. Nacit keujadian meurupah alam mirah putéh nyang jipriëk nibak alam Blanda (mirah-putéh ngon Biru) dipuncak hotel Yamato pih disinan. Keujadian nyan geucatèt keu saboh keujadian nyang that peunténg cit lam seujarah banda Surabaya ngon Indônèsia. Meuceuhu ureuëng pimpén peujuang masa nyan nakeuh sidroë aneuk muda nyang nan Bung Tomo ngon narit nyang geukheun lé gobnyan "arek-arek Suroboyo".\nHandelstraat, Surabaya bak thôn 1930s: bak gamba nakeuh da'irah Jembatan Merah.\nWikimedia Commons na mèdia nyang na meupawôt ngön: Surabaya\nGeurumpök nibak "https://ace.wikipedia.org/w/index.php?title=Surabaya&oldid=136714"\nÔn nyoe seuneulheueh geupeusaneut bak 3 Buleuen Sa 2022, poh 11.24.


Selasa, 22/10/2019 - 17:43 WIB\nACEHTREND.COM, Jakarta- Mentro Pertahanan GAM, Teungku Zakaria Saman, Geupeusampoe nibak ureung Aceh, bahwa Pilpres Indonesia 2019 beujeut keu peungalaman. Nyang kaleupah peugah keu keu syadara seubago kafe, pengikot PKI dan seugala macam laen, kajeut lake meu’ah. Uroenyoe kadeuh dali, bahwa nyang leupah geupujo uleh ureung Aceh, sadum lumboi cit deungon nyang geubenci.\nHai nyoe geupeugah uleh Teungku Zakaria Saman, Seulasa (22/10/2019). Lam bhah nyoe, kheun Apa Karia, ureung Aceh ukeu nyoe bekle lage keuleude ba kitab. Bak sang-sang kanyoe that bak peugah haba bhah pulitek. Bahu-bahu agama lom lam peukara pilpres. Sang-sang meunyo meunang si A Indonesia jeut keu kafe, meunyo meunang si B, Indonesia jeut keu nanggroe Iseulam nyang taat.\n“Nyan kalon, digeutanyoe ka tameuantok-antok, ka takheun pu nyang teuset lam takue keu syedara teuh. Baroe, Seulanyan, 21 Oktober 2019, Prabowo ka dijak u istana. kajeut keu calon mentroe. Nyan cok!,” kheun Apa Karia.\nGeupeugah uleh Apa, ukeunyoe, cara seumike ureung Aceh beumeutamah carong bacut teuk. bekle geutem dibahu-bahu uleh urueng yang peurupa-rupa droe malem, kemudian dijak plah urueng Aceh lam bhah politek. Ureung Aceh harus na ilme tileik nyang jroeh, nak sehat cara seumike.\n“Lam pulitek nyoe, top nyang seunang, ikot nyang meunang. Bek hana meupu sapue kajak ikot tarian gob meunari. Nyan uroenyo, pu bhah ka? Mantong na peukara agama? Rupajih ka kon lagoe? Rupajih cuma peukara jabatan sagai, kon peukara agama,” kheun Apa Karia.\nSigohlom geutöp talipun, Apa geupeugah, ukeu nyoe beujeut keu peulajaran, bahwa bida lam bhah politek nyan biasa. Tapi bek sampoe jak ba-ba agama u dalam nyan, kareuna awak pulitek nyan kon nyan dijak pike. Lam pikiran jih nakeuh soai kurusi.\n“Bek leumo grop paya guda cot ikue. Gob mita kuasa, geutanyoe nyang karu,” kheun Apa.


No Pain No Gain: Semalam di Kampung Acheh\nPosted by Ma Ri Ni at Tuesday, May 29, 2012\nZulhadi Yunus said...\nGalak that lon baca tulesannyoe,,,lon pih galak beu meuteume jak keunan,,kareuna meu neuk kalon nanggroe keuneubah ulama aceh,,saleum keu bandum syara tanyoe di kedah by zulhadi aceh utara\nMasri Usman Al Ashee said...\nUlon pih, galak chit teubaca tulisan teuntang Acheh di Kedah, Malaysia\nMeudo'a nibak Po Allah SWT, inshaallah beutroh ulon langkah u Kampong Yan, Kedah, Malaysia. Teurimong Geunaseh. Masri Usman, Pekanbaru, Riau\nLon peutheun teungeut baca blog nyoe\nDi ek seumangt lon baca..\nDi ek seumangt lon baca ..\nMan Tan sri jeut bahasa aceh bang!\nDi ek seumngt lon baca\nTAN SRI jeut bhsa aceh bang ?\nAhmed Dyan said...\nJeut, brat that jeut geuh. Bahkan Tan Sri Sanusi Junid, leubèh kental meukalam bahsa Aceh meunyoe ta bandéng deungeon ureung Aceh nyang aseuli lahè diseuramoe meukah.\nTeuingat lôn nibak saboh uroe, na pernah meurumpök seurata meututô langsông deungeon beliau bak acara Maulidur Rasul ureung geutanyoe Aceh di Rawang, Malaysia.\nBak masa nyan, na keuh salah sidroe ureung geutanyoe Aceh diantara kamoe nyang meututô bahsa Meulayu deungeon beliau. Tiba2 Tan Sri spontan geutanyoeng bak ureung nyan: "Gata djeut teuh bahsa éndatu ureung Atjeh? Meunyoë hãn jeut neuh, bah lôn tuan peurunoe uroe njoë."\n*Biek Aceh töh nyang hãn bet tabék keu beliau?\nSaya merasakan hal yang sama 7-8 oktober 2016 di kampung acheh yan


Hosea - Aceh Bible - Old Testament / Hosea-5\nTUHAN meufeureuman, "Deungoe kheueh, he bandum teungku imeum! Simak kheueh, he ureuëng Israel! Deungoe kheueh, he ureuëng-ureuëng keuturonan raja! Huköman ka teupeurhot u ateueh gata. Sabab, nyang sibeuna jih gata tameuhakém deungon ade, teuma ka teubalek gata jeuet lagée peurangkab di Mizpa, lagée taron di Gunong Tabor,\n2 dan lagée uruek nyang lhok di Sitim. Sabab nyan Ulôn ku huköm gata banmandum!\n3 Ulôn Lôn teupeue peue-peue mantong keuhai gata, he Israel! Hana mungken gata söm sapeue-peue nibak Ulôn. Gata taseumah beurala dan hanale seutia ubak Ulôn. Sabab nyan, ureuëng-ureuëng gata hana patot le jiseumah Ulôn."\n4 Keujeuhetan nyang jipeubuet lé ureuëng-ureuëng Israel meuakibat jih awaknyan hana hase jiwoe ubak Allah jih keudroe. Awaknyan ka jiteugöm lé jiseumah ubak beurala, sampoe awaknyan ka hanale jipakoe ubak TUHAN.\n5 Keusombongan bansa Israel leumah deungon nyata, dan jeuet keubukeuti keusalahan awaknyan. Sabab desya awaknyan meuakibat jih awaknyan meuantok dan reubah, dan bansa Yehuda meusajan rhot deungon awaknyan.\n6 Awaknyan jijak mita TUHAN deungon jiba bubiri dan leumô keu keureubeuen, teuma bandum nyan hana meuguna. Sabab TUHAN ka geutinggai awaknyan, dan awaknyan hana hase meurumpok ngon Gobnyan.\n7 Awaknyan hana seutia ubak TUHAN; aneuëk-aneuëk awaknyan bukon aneuëk-aneuëk Gobnyan. Sabab nyan, hana treb le awaknyan teupeubinasa meusajan deungon ladang-ladang jih keudroe.\n8 Yueb kheueh beureuguih di Gibea! Tapeumeusu tanda teutawök jak muprang di Rama! Peumaklum tanda dumpék prang di Betel! Jak, he ureuëng Benyamin, maju kheueh u mideuen prang!\n9 Israel binasa, sabab ka trok uroe jih keu teuhuköm awaknyan. Deungoe kheueh, he rakyat Israel, hainyan pasti teujadi.\n10 TUHAN meufeureuman, "Ulôn beungéh sabab peumimpén-peumimpén Yehuda ka jihéuntam Israel dan jireubot tanoh awaknyan. Sabab nyan Ulôn Lôn peurhot huköman u ateueh awaknyan lagée ié raya.\n11 Israel jiteugon; awaknyan ka gadôh hak ateueh tanoh droe, sabab gobnyan jimeukreueh jilakée tulông ubak nyang sibeuna jih hana hase jitulông awaknyan.\n12 Nyan kheueh jeuet Ulôn keuneuk peuhanco bansa Israel, dan Lôn peubinasa ureuëng Yehuda.\n13 Bansa Israel dan bansa Yehuda jisadar ubak keuadaan gobnyan nyang brok, teuma Israel laju jijak u Asyur keu jilakée tulông ubak raja agong. Teuma rajanyan hana hase jitulông atawa jipeugét keuadaan awaknyan.\n14 Lagée singa buih meurungköm, meunan kheueh Ulôn Lôn seurang ureuëng Israel dan Yehuda. Ulôn keudroe nyang leumeueh dan priek-priek awaknyan, óh lheuehnyan laju Ulôn tinggai disinan. Meunyoe Ulôn nyang bahue awaknyan mangat jijak, hana meusidroe nyang hase peulheueh awaknyan.\n15 Umat Ulôn Lôn tinggai sampoe awaknyan kaseb meudeurita sabab desya-desya jih keudroe, laju jijak mita Ulôn. Mungken lam peundeuritaan jihnyan, awaknyan ji-useuha jak meurumpok ngon Ulôn."


Ji Lawan Petugah, Lakoe Binoe Pelaku Seulundup Rukok Ditembak Peulisi | The Atjeh Net\nHome » Haba » HL\nJi Lawan Petugah, Lakoe Binoe Pelaku Seulundup Rukok Ditembak Peulisi\n22 Jan 2019 - 11:27 WIB\nBIREUEN - Tim Satreskrim Polres Bireuen meuhase geu droep awak peulaku nyang diduga dipubut meulanggeh pidana diseulundup rukok ngen teh hijoe ilegal dikawasan gampong Cot Jrat Kecamatan Kota Juang, nibak uroe Seunanyan (21/1/2019).\nAteuh dalil haba yang direumpeuk median nyoe, nibak uroe Seunanyan (21/1) cot uroe, nibak wate geudrop uleh peutugah peulisi, dua droe pelaku teupaksa geu cok tindakan teugah nyang teu ukoe, geupeulumpuh ngeun timah suum kareuna di lawan peutugah peulisi seureta di coba reubot seunjata peulisi. Peulakunyan, nakeuh saboh pasang Lakoe binoe, Syujri (46) ngen ureueng inoneng jih Cut Nilawati (39).\nGeusebutkan, teusangka inoengnyan seumpat geuseurang sidroe peutugah peulisi ngen parang tajam, sampoe personil peulisi nyan geu alami luka keuneng parang bak baho. Seudangkan lakoe jih neukad dilawan peutugah, deungen cara di um badan dan dicuba reubot seunjata peutugah peulisi.\nNa haba, leuh keunong tembak timah suum peutugah peulisi satreskrim, lakoe binoenyan man dua jih langsong di ba plung u rumoh saket RSUD dr. Fauziah Bireuen guna peurawatan leubeh lanjot lom dan langsong di operasi untuk di beut aneuk bude nyang ka meukumat bak tuboh awaknyan dua jih. Cut Nilawati keuneng tembak bak pha uneun dan lakoe jih keuneng tembak bak boh beuteh unen.\nKapolres Bireuen AKBP Gugun Hardi Gunawan, S.IK, M.Si, leuwat Kasat Reskrim Iptu Eko Rendi Oktama, SH, geusebotkan, kasus nyo, bermula dari hase pengembangan bisnis sindikat awak seulundupan rukok ilegal (Luffman) ngen teh hijoe ilegal nyang meuhase dibongkar le aparat peulisi nibak uroe Minggu (20/1/2019) kira-kira poh siteungeh lapan (19.30 WIB) malam di kawasan Blang Bladeh Kecamatan Jeumpa.\nGuelanjut le Pak Eko, sigolom jih, Pers Reskrim dan Sat Polairud geutrimeung beurita dari masyarakat nibak uroe Minggu (20/1) bahwasanya na sidroe ureung agam teungoh geulakukan bongkar muat rukok ilegal kira-kira poh siteungeh lapan (19.30 WIB) malam, ateuh haba nyan, lheuhnyan tim geu grak dan geudroep Zulkifli Saleh (44), nakeuh warga gampong Blang Bladeh Kecamatan Jeumpa.\nWate geudropnyan, peulaku teungoh ji proses peutameung rukok ilegalnyan u dalam box moto Suzuki Carry.\nDari jaroe peulakunyna, "Tim Satreskrim Polres Bireuen, meuhase geu amankan rukok merek Luffman dum le 19.500 boh bungkoh, teh hijoe 7 boh bungkoh, peng 8 juta rupiah leubeh, saboh HP merek Oppo tipe A371 wareuna puteh, saboh dompet, si on kareutu ATM ateuh nan peulaku, saboh moto Box Suzuki Carry deungen numboi peulisi BL 9335 XB nyang geurencana akan geupaso rukok ngen teh hijoe ilegalnyan," geupeujelah le Pak Eko.\nGeutamah lom le Pak Kasat, "Tim gobnyan meuhase sit geudroep dua droe peulaku laen dan awak nyan mandua jih harus geubi tindakan teugah, kareuna ji lawan peutugah peulisi deungen parang tajam dan di cuba reubot seunjata peutugah, jadi teupaksa payah tapeu lumpoh,"\n"Teuhadap awak pelakunyan, akan geu peubrat deungen Pasal 54 dan 56 Undang- undang numboi 39 Tahun 2007 tentang Cukai," Peunutoh Kasat Reskrim Iptu Eko Rendi. [SR]


Efesus 5 (ACEH)\n1Gata na kheueh aneuëk-aneuëk Allah nyang geugaséh, ngon sabab nyan gata meuseuti meu-useuha gata turot teuladan Allah.\n2Udeb gata bah kheueh meujiwa ngon gaséh sayang, lagée Almaseh geugaséh tanyoe. Gobnyan geukeureubeuen droe geuh keugeutanyoe, sibagoe keureubeuen nyang mangat bée dan lumpah that mangat até Allah.\n3Gata na kheueh umat Allah. Sabab nyan, buet-buet nyang cabui dan hana patot teupeubuet, meunan cit ngon leuha, nyang lagée nyan hana jeuet na lamkawan gata. Bék sampoe na ureuëng laén jeuet keualasan keujipeugah bahwa gata katapeubuet hai-hai nyang lagée nyan.\n4Meunan cit hana patot nibak gata tapeuteubiet tutoe haba nyang kutoe, nyang cabui dan nyang hana pantaih. Dan nyang sibiet jih bah kheueh gata peugah syukoe ubak Po teu Allah.\n5Simak kheueh beugét-gét: ureuëng nyang pi-e jih cabui, atawa hana patot, meunan cit leuha (buat nyang lagée nyan saban mantong lagée teuseumah beurala), ureuëng nyan hana meuteumé jeuet keu anggota umat nyang geupeurintah lé Almaseh dan Allah.\n6Bék sampoe gata keunong peungét ngon tutoe haba nyang sulet. Sabab hai-hai nyang lagée nyoe kheueh nyang teupeuteuka meureuka Allah ateueh ureuëng-ureuëng nyang hana taát ubak Gobnyan.\n7Ngon lagée nyan, bék gata meuhubongan sagai-sagai ngon ureuëng nyang lagée nyan.\n8Gata yoh watée ilée ka lheueh udeb lam seupôt. Jinoenyoe gata ka jeuet keu umat Tuhan, ngon sababnyan gata ka udeb lam peungéh. Lé sababnyan gata harôh udeb lam trang.\n9Sabab lam peungéh nyan kheueh jiteubiet banmandum nyang jroh, ade dan jujoe nibak pandangan Allah.\n10Useuha kheueh beugata turi peue nyang jeuet keumangat até Tuhan.\n11Bék gata peubuet buet-buet nyang hana meuguna nyang jipeubuet lé ureuëng-ureuëng nyang udeb lam seupôt. Sikeubiet jih, gata peuhanco kheueh hai-hai nyang lagée nyan.\n12(Sabab hai-hai nyang awaknyan peubuet ngon cara seungab-seungab nyan, keuteupeugah mantong ka teupeuteuka malée.)\n13Peue-peue mantong nyang jilôh lé peungéh nyan, teuma leumah ngon nyata.\n14Sabab mandum nyang deuh teukalon ngon nyata, na kheueh peungéh. Nyang kheueh sabab jih na teupeugah lagée nyoe, "Beudôh kheueh, hei gata nyang éh, dan beudôh kheueh nibak maté! Almaseh teuma meucahya ateueh gata."\n15Ngon sabab nyan, peurati kheueh beugét-gét cara udeb gata. Bék udeb lagée ureuëng-ureuëng bangai; udeb kheueh lagée ureuëng-ureuëng carông.\n16Peuguna kheueh sigét-gét jih tieb-tieb keuseumpatan nyang na nibak gata, sabab watéenyoe na kheueh watée nyang jeuhet.\n17Bék bangai, teuma seulidek kheueh peue nyang geukeuheundak lé Tuhan.\n18Bék kheueh gata mabök lé ié anggô, sabab nyang lagée nyan teuma jipeurusak gata. Sikeubiet jih, bah kheueh gata jikuasa lé Roh Allah.\n19Peuguna kheueh tutoe haba nyang na lam kitab zabur, ca-e puja ngon pujoe dan lagu rohani, bak tieb-tieb gata peugah haba. Bah kheueh gata ngon até nyang geumbira gata meulagu puja ngon pujoe ubak Tuhan.\n20Sabe-sabe dan keuhai peue mantong, bah kheueh gata peugah teurimong gaséh ubak Allah Bapak, ateueh nan Isa Almaseh Tuhan geutanyoe.\n21Keu teuhoreumat Almaseh, bah kheueh gata tundok sidroe ngon nyang laén.\n22Purumoh, tundok kheueh ubak lakoe, lagée ubak Tuhan.\n23Sabab lakoe na kheueh ulée ateueh purumoh jih, saban lagée Almaseh panghulée ateueh jeumaáh dan Gobnyan keudroe na kheueh Raja Peuseulamat ateueh jeumaáh nyang jeuet keutuboh geuh.\n24Saban lagée jeumaáh tundok ubak Almaseh, meunan cit ngon peurumoh lam sigala hai tundok ubak lakoe.\n25Lakoe, gaséh kheueh keupurumoh gata, saban lagée Almaseh geugaséh jeumaáh dan geukeureubeuen droe Gobnyan keu jeumaáh nyan keudroe.\n26Almaseh geupeubuet lagée nyan mangat Gobnyan jeuet geupeu gleh jeumaáh nyan ngon ajaran Gobnyan dan rot ié pumanö, mangat óh lheueh nyan Gobnyan hase geujok ubak Allah.\n27Ngon lagée nyan Almaseh ka geupeujeuet jeumaáh nyan teudong ngon agong dan murni dikeue Gobnyan, deungon hana cacat cupa mubacut pih.\n28Meunan kheueh teuma lakoe beujigaséh keupurumoh saban lagée jigaséh tuboh jih keudroe. Ureuëng nyang gaséh keupurumoh jih saban cit lagée ka jigaséh keu droe jih keudroe.\n29(Hántom na ureuëng nyang jibanci keu tuboh jih keudroe. Sikeubiet jih, jipeulara dan jijaga lagée Almaseh geupeulara jeumaáh Gobnyan.\n30Tanyoe tateupeue nyan, sabab tanyoe na kheueh anggota-anggota tuboh Almaseh.)\n31Lam Alkitab na teutuléh lagée nyoe, "Sabab nyan sidroe ureuëng agam jitinggai bapak ngon ma jih keujijak meusaboh ngon purumoh jih, dan bandua awaknyan teuma jeuet meusaboh."\n32Ayat nyan keubiet lhok that makna jih. Dan lôn peusangkot hainyan ngon hubongan Almaseh ngon jeumaáh.\n33Teuma ayat nyan na hubongan jih ngon gata: Bah kheueh tieb-tieb lakoe jigaséh keupurumoh jih dan jigaséh teuma keu droe jih keudroe meunan cit tieb-tieb purumoh bah kheueh jiuseuha jihoreumat keu lakoe jih.\nDownload Audio MP3 (Efesus 5):


Matius - Aceh Bible - New Testament / Matthew-19 The rich young ruler\nÓh ka seuleusoe bandum nyan geupeugah lé Isa ubak awaknyan, laju geutinggai Galilea dan geujak laju u daerah Yudea di meurandeh Krueng Yordan.\n2 Jai that ureuëng nyang seutôt Gobnyan, dan laju geupeu puléh awaknyan nibak teumpat nyan.\n3 Teuma di ureuëng-ureuëng Farisi laju geujak keunan keuneuk jijak jeubak Isa. Awaknyan laju jitanyong, "Meunurot huköm agama geutanyoe, peu kheueh jeuet ureuëng jitaleuek purumoh jih deungon alasan peue mantong?"\n4 Geujaweueb lé Isa, "Peu kheueh gohlom gata beuet dalam Alkitab bahwa Peuncebta nyang peujeuet manusia, bak awaiphon geupeujeuet agam dan inong?\n5 Dan óh ka lheueh nyan Gobnyan geupeugah, 'Nyan kheueh sabab jih di ureuëng agam jitinggai mak ngon yah laju jijak meusaho ngon peurumoh jih, teuma bandua nyan ka jeuet keusaboh.'\n6 Teuma awaknyan kon lé dua droe, teuma sidroe. Nyan kheueh sabab jih peue nyang ka geupeu saboh lé Po teu Allah hana jeuet jipeu cre lé manusia."\n7 Lé ureuëng Farisi geutanyong bak Gobnyan, "Meunyoe meunan pakon Nabi Musa geuyue jok surat taleuek ubak ureuëng nyang taleuek purumoh jihnyan?"\n8 Geujaweueb lé Isa, "Nabi Musa geupeu idhin keu gata tataleuek purumoh gata sabab gata payah that teupeurunoe. Teuma nyang sibeuna jih kon lagée nyan yoh awai ilée.\n9 Teuma, deungoe kheueh nyoe: Soe nyang taleuek purumoh jihnyan -- padahai inong nyan hana jimeumukah -- óh lheueh nyan jimeukawen lom ngon inong laén, ureuëng nyang lagée nyan ka jimeumukah."\n10 Teuma murit-murit Isa geupeugah ubak Gobnyan, "Meunyoe soai hubongan lakoe binoe na kheueh lagée nyan, leubeh gét bék meukawen."\n11 Geujaweueb lé Isa, "Hana bandum ureuëng jeuet jiteurimong tutoe haba nyan, teuma ureuëng-ureuëng nyang ka geupeuteuntée lé Po teu Allah.\n12 Sabab na ureuëng nyang hana meuteumé meukawen, sabab awaknyan keubiet ka lahé lagée nyan. Dan na teuma nyang hana hase meukawen sabab ateueh gobnyan jipeubuet lagée nyan lé ureuëng laén. Dan na teuma nyang jipiléh keudroe keu hana jitem meukawen, mangat hase jilayani Po teu Allah. Ureuëng nyang hase jiteurimong peungajaran nyoe, bah kheueh jiteurimong."\n13 Na ureuëng nyang jiba aneuëk miet ubak Isa mangat geutem peuduek jaroe Gobnyan ateueh ulée awaknyan dan geumeudoá keu awaknyan. Teuma lé murit-murit Isa laju geubeungéh ateueh awaknyan.\n14 Teuma Isa laju geupeugah bak murit-murit Gobnyan, "Bah kheueh aneuëk miet nyan jijak bak Ulôn! Bék neu tham awaknyan, sabab ureuëng-ureuëng nyang lagée nyoe kheueh nyang jeuet keu anggota umat Po teu Allah."\n15 Dan Isa laju geukeubah jaroe Gobnyan ateueh ulée aneuëk miet nyan dan geubri beureukat keu awaknyan. Óh lheueh nyan Gobnyan laju geujak nibak teumpat nyan.\n16 Bak siuroe na sidroe ureuëng agam jijak meuhadab ubak Isa, "Pak Gurée," kheun ureuëng nyan, "peubuet nyang gét nyang harôh ulôn keureuja mangat jeuet ulôn teurimong udeb seujati dan keukai?"\n17 Geujaweueb lé Isa, "Pakon gata tanyong bak Ulôn keuhai peue nyang gét? Teuma na saboh nyang gét. Meunyoe gata keuneuk udeb, gata harôh taát ubak peue-peue nyang geupeurintah lé Po teu Allah."\n18 "Peurintah nyang toh?" jitanyong lé ureuëng nyan. Geujaweueb lé Isa, "Bék poh maté gob, bék meumukah, bék ceumeucue, bék jeuet keu saksi duseuta,\n19 horeumat kheueh ubak ayah ngon ma gata; dan gaséh kheueh seusabe gata manusia lagée gata gaséh keu droe gata."\n20 "Bandum peurintah nyan ka ulôn peubuet," jijaweueb lé ureuëng muda nyan. "Peue lom nyang peureulée?"\n21 Isa laju geupeugah ubak aneuëk muda nyan, "Meunyoe gata keuneuk trok bak sampoereuna, tajak peubloe kheueh bandum hareuta milék gata. Tabri kheueh péng nyan keu ureuëng gasien, dan gata teuma meuteumé hareuta lam syeuruga. Óh lheueh nyan, teuka kheueh jak seutôt Ulôn!"\n22 Ban jideungoe haba nyang lagée nyan, ureuëng muda nyan jijak laju deungon até nyang gundah sabab gobnyan lumpah that jai hareuta.\n23 Teuma Isa geupeugah bak murit-murit Gobnyan, "Ulôn peugah ubak gata, payah that-that meunyoe ureuëng kaya jeuet keu anggota umat Allah.\n24 Dan nyoe lom nyang keuneuk Ulôn peugah ubak gata; leubeh mudah saboh unta jitamong lam ruhuéng jarôm, nibak ureuëng kaya jitamong lam Donya Barô Po teu Allah."\n25 Watée murit-murit Gobnyan geudeungoe haba Isa nyan, awaknyan hireuen lumpah na. "Meunyoe meunan," kheun awaknyan, "soe nyang hase seulamat?"\n26 Isa geungieng ateueh awaknyan laju geupeugah, "Nibak manusia, hai nyan hana jitamong lam akai! Teuma nibak Po teu Allah, bandum mungken."\n27 Laju geupeugah lé Petrus, "Ngieng kheueh, kamoe ka kamoe tinggai peue-peue nyang na deumi keu kamoe seutôt Bapak. Dan peu teuma nyang kamoe teurimong?"\n28 Geupeugah lé Isa ubak awaknyan, "Peucaya kheueh: Lam Donya nyang Barô, Aneuëk Manusia teuma taduek ateueh takhta Gobnyan nyang mulia. Bak watée nyan gata bandum murit-murit Ulôn teuma neuduek ateueh dua blaih boh takhta dan gata peusidang ban dua blaih boh sukée bansa Israel!\n29 Dan tieb-tieb ureuëng nyang ka jitinggai rumoh, atawa syedara agam meunan cit deungon nyang inong, atawa mak ngon yah, atawa aneuëk miet, atawa lampôh meusabab lé Ulôn, keu ureuëng nyan teuma jiteurimong lom sireutôh go ganda. Dan gobnyan teuma jiteurimong udeb seujati dan keukai.\n30 Teuma jai that ureuëng nyang bak saát nyoe jeuet keu ureuëng awai teuma jeuet keu ureuëng nyang akhé atawa nyang bak saátnyoe akhé teuma jeuet keu nyang awai."


Markus 14 (ACEH)\n1Dua uroe treuk Uroe raya Paskah dan Peurayaan Ruti hana Meuragoe. Peumimpén Imeum-imeum dan gurée-gurée agama teungoh jimita jalan pakriban cara Isa nyan beuteudrob deungon cara seungab-seungab, dan keu jikeuneuk poh maté Gobnyan.\n2"Teuma bék tapeubuet nyan watée peurayaan," kheun awaknyan, "sabab teuka karu nyang luwa biasa."\n3Bak watée Isa kana di Betania, bak rumoh Simon nyang yoh masa ilée ka keunong peunyakét kulét nyang paleng parah, na sidroe ureuëng inong jijak ubak Gobnyan. Ureuëng inong nyan na jiba saboh kaca minyéuk mangat bée nyang jipasoe lam kaca pualam nyang paleng meuhái yuem jih. Watée Isa teungoh geuduek sira geumakheun, ureuëng inong nyan laju jipeubeukah kaca nyan óh lheueh nyan jicok minyéuk nyan laju jiro ateueh ulée Isa.\n4Na padub droe ureuëng nyang na bak teumpat nyan jiteuka beungéh jih laju jimarit sabe keudroe-droe, "Hana manfaát minyéuk mangat bée nyan jiböih-böih sia-sia?\n5Minyéuk nyan jeuet jipeubloe ngon yuem leubeh nibak lhée reutôh péng pirak, dan péng jih jeuet jibri keu ureuëng gasien!" Ngon sabab nyan awaknyan beungéh keu ureuëng inong nyan.\n6Teuma geupeugah lé Isa, "Peubiyeu mantong! Keupeue gatanyoe tapeusosah jihnyan? Inong nyan ka jipeubuet buet nyang jroh lom teupujoe keu Ulôn.\n7Ureuëng gasien sabe na di teungoh-teungoh gata, tieb-tieb watée meunyoe gata tem jeuet gata tulông awaknyan. Teuma ulôn hana siumu masa na meusajan ngon gata.\n8Ureuëng inong nyoe ka jipeubuet peue nyang jeuet jipeubuet. Jihnyoe ka jipeusiab keu ulôn ngon minyéuk mangat bée sibagoe jipeutamong ulôn lam jrat sigohlom troh bak watée.\n9Peucaya kheueh! Ban sigom donya, dipat mantong Haba Gét nibak Allah jipeusampoe, peue nyang jipeubuet lé ureuëng inong nyoe teuma jipeugah sibagoe keunangan keu inong nyoe."\n10Dan Yudas Iskariot, sidroe lamkawan dua blaih droe murit Isa, jijak ubak Peumimpén Imeum-imeum ngon tujuan keu jikhianat Isa.\n11Awaknyan galak that-that watée jideungoe haba nyan, dan awaknyan jimeujanji teuma jibri péng ubak Yudas. Phon watée nyan Yudas laju jimita keuseumpatan keu jikhianat Isa.\n12Bak uroe keuphon watée Peurayaan Ruti Hana Meuragoe !!-- bak watée ureuëng teungoh jisie bubiri Paskah !!-- murit-murit Isa jitanyong ubak Gobnyan, "Dipat nyang Bapak galak mangat kamoe peuhidang peunajoh Paskah keu Bapak?"\n13Isa laju geuyue dua droe ureuëng nibak awaknyan, "Jak kheueh laju u banda, disinan na sidroe ureuëng agam nyang teungoh jiba saboh tima meuasoe ié, ureuëng nyan teuma meurumpok ngon gata. Seutôt kheueh ureuëng nyan\n14u rumoh nyang jitamong dan peugah kheueh ubak ureuëng po rumoh nyan, ‘Bapak Gurée geutanyong, dipat teumpat Gobnyan dan murit-murit Geuh keu teumpat geupajoh peunajoh Paskah.’\n15Ureuëng nyan teuma jitunyok ubak gata saboh kama nyang paleng luwah dibagian ateueh. Kama nyan ka teuatoe, leungkab ngon mandum peurabot. Peusiab kheueh mandum bak teumpat nyan keu geutanyoe."\n16Dan bandua droe murit Isa nyan pih laju jijak u banda. Óh troh keunan laju meurumpok banmandum paih that lagée nyang ka geupeugah lé Isa. Dan awaknyan pih laju geupeu siab peunajoh Paskah.\n17Watée ka malam, Isa teuka laju keunan ngon bandua blaih droe murit Geuh.\n18Teungoh awaknyan geuduek sira geumakheun, geupeugah lé Isa, "Deungoe ulôn peugah: Sidroe ureuëng lamkawan gata nyoe, nyang bak saát nyoe na jimakheun meusajan ngon Ulôn jikhianat Ulôn."\n19Ban jideungoe nyan, mandum murit-murit Isa seudeh lumpah na. Dan lé murit-murit Isa nyan laju jitanyong sidroe-droe ubak Gobnyan, "Teuntée bukon ulôn nyang Bapak peugah nyan?"\n20Geujaweueb lé Isa, "Jihnyan na sinoe lamkawan gata nyang dua blaih droe nyoe, nyang pajoh bu saboh pingan ngon Ulôn.\n21Beutôi Aneuëk Manusia teuma maté lagée nyang na teutuléh lam Alkitab. Teuma lumpah that cilaka ureuëng nyang khianat Aneuëk Manusia nyan! Leubeh gét keu ureuëng nyan meunyoe jih hana lahé lam donya nyoe!"\n22Watée awaknyan teungoh geumakheun, Isa laju geucok ruti dan peugah doá syukoe ubak Po teu Allah. Óh lheueh nyan laju geupriek-priek rutinyan ngon jaroe Gobnyan, dan laju geubri ubak mandum murit-murit Gobnyan sira geupeugah, "Cok dan pajoh kheueh, nyoe kheueh tuboh ulôn."\n23Óh lheueh nyan laju geucok saboh ciriek nyang meuasoe ié anggô. Laju geumeudoá syukoe ubak Po teu Allah, dan ciriek nyang meuasoe ié anggô nyan laju geujok ubak murit-murit Geuh. Óh lheueh nyan awaknyan mandum jijieb ié anggô nyan.\n24Óh lheueh nyan Isa geupeugah ubak awaknyan, "Nyoe kheueh darah ulôn nyang teupeusah janji Po teu Allah, darah nyang teurö keu ureuëng ramé.\n25Peucaya kheueh: Ulôn hana lôn jieb lé ié anggô nyoe, sampoe bak watée jih ulôn jieb ié anggô nyang barô meusajan ngon gata lam Donya Barô Bapak Ulôn."\n26Óh lheueh nyan awaknyan laju meunyanyoe saboh ca-e puja ngon pujoe. Dan Óh lheueh nyan awaknyan laju geujak u Bukét Zaiton.\n27Óh lheueh nyan Isa geupeugah ubak awaknyan, "Gata banmandum teuma gata plueng gata tinggai Ulôn. Sabab lam Alkitab na teutuléh lagée nyoe, ‘Po teu Allah teuma geupoh maté tukang meurabe Gobnyan, dan kawan bubiri Gobnyan teuma meucrebre saboh sahoe.’\n28Teuma óh ka lheueh ulôn geupeubeudôh lom, teuma lôn jak leubeh awai nibak gata u Galilea."\n29"Hán jeuet," jaweueb Petrus, "Bah kheueh awaknyan banmandum jitinggai Bapak, ulôn hana sagai-sagai lôn tinggai Bapak."\n30"Ingat," geupeugah lé Isa, "bak malam nyoe cit teuma, sigohlom manök jiku-uék dua goe, gata ka lhée goe gata iengkeue keu ulôn."\n31Geujaweueb lé Petrus ngon su nyang pasti "Bah kheueh ulôn maté meusajan-sajan ngon Bapak, sagai-sagai hana lôn peugah bahwa ulôn hana lôn turi Bapak!" Meunan cit ngon murit-murit nyang laén lagée nyan cit jipeugah.\n32Laju awaknyan troh bak saboh teumpat nyang nan jih taman Getsemani, dan Isa laju geupeugah ubak murit-murit Gobnyan, "Gata duek kheueh disinoe ulôn keuneuk jak meudoá siat."\n33Dan Isa laju geupakat Petrus, Yakobus, dan Yahya jak meusajan ngon gobnyan. Gobnyan ka jipeuphon teuka seudeh apoh apah.\n34"Até Ulôn seudeh lumpah na," kheun Isa ubak awaknyan, "Rasa jih lagée keuneuk maté Ulôn nyoe. Tinggai kheueh disinoe dan meujaga-jaga kheueh!"\n35Isa geujak leubeh jiôh lom laju geudugom bak tanoh sira geumeu doá. Lam doá gobnyan geulakée meunyoe jeuet bék geurasa saát deurita nyan.\n36"Bapak, ôh Bapak," kheun Gobnyan, "Hana sapeuepih nyang mustahe nibak Droeneueh Bapak. Neubot kheueh deurita nyoe nibak Ulôn. Teuma bék kheueh neuseutôt keuheundak Ulôn seulaén keuheundak Droeneueh ôh Bapak."\n37Óh ka lheueh nyan Isa geugisa dan geungieng murit-murit Gobnyan ka habéh teuéh-éh dan teungét banmandum. Laju geupeugah ubak Petrus, "Simon, peu kheueh gata teungét? Ban sijeuem, gata hana hase meujaga-jaga?"\n38Dan Isa laju geupeugah ubak awaknyan, "Meujaga-jaga kheueh, dan meudoá kheueh mangat gata hana gata rasa cubaan nyan. Keubiet beutôi roh gata jipeubuet buet nyang beuna, teuma gata hana hase sabab tabiát manusia nyan leumoh."\n39Sigoe teuk Isa geujak meudoá ngon tutoe haba doá Geuh nyan saban lagée nyang ka lheueh bunoe.\n40Óh lheueh nyan laju geugisa ubak murit-murit Geuh dan geukalon awaknyan mantong teuéh ngon teungét, sabab mata awaknyan teungét that-that. Teuma awaknyan hana jiteupeu peue nyang harôh jipeugah ubak Isa.\n41Watée Isa geuriwang ubak awaknyan nyang keu lhée goe jih, laju geupeugah, "Peu kheueh mantong gata éh dan meureuhat? Kaseb nyan! Watée jih ka troh Aneuëk Manusia jiseurah lam jaroe ureuëng-ureuëng meudesya.\n42Beudôh kheueh, jak geutanyoe tajak. Ngieng! Ureuëng nyang khianat ulôn ka troh jiteuka!"\n43Teungoh Isa mantong geupeugah haba, teuka kheueh Yudas, sidroe lamkawan dua blaih droe murit Geuh nyan. Meusajan-sajan ngon jihnyan teuka cit teuma ureuëng ramé nyang laén sira jiba peudeueng dan banie kayée. Awaknyan jikirém lé peumimpén imeum-imeum, gurée-gurée agama dan peumimpén-peumimpén Yahudi.\n44Yudas nyang khianat nyan ka jibri tanda ubak ureuëng nyang keuneuk drob gobnyan. "Ureuëng nyang ulôn côm eunteuk," nyan kheueh ureuëng jih, "drob Jihnyan dan ba laju Jihnyan deungon teukawai nyang leubeh rapat."\n45Watée Yudas ka troh keunan, jihnyan laju jijak ubak Isa sira jipeugah, "Bapak Gurée!" óh jikheun meunan laju jicôm Isa.\n46Dan di ureuëng-ureuëng nyang jak meusajan ngon Yudas nyan laju jidrob Isa sira jiranté jaroe Gobnyan.\n47Teuma sidroe ureuëng nyang na lamkawan nyan laju jisut peudeueng jih dan ngon peudeueng nyan laju jihayôn ateueh namiet imeum agong sampoe ôn punyueng ureuëng nyan putôh.\n48Dan Isa laju geupeugah ubak awaknyan, "Peu kheueh Ulôn nyoe ureuëng jeuhet, sampoe gata jak keunoe sira gata ba peudeueng ngon banie kayée keu gata drob Ulôn?\n49Tieb-tieb uroe Ulôn na lôn seumeubeuet lam Baét Allah dikeue gata keudroe, dan gata hana tadrob ulôn. Teuma beutôi ka seuharôh jih lagée nyan, mangat teujadi peue nyang ka teutuléh lam Alkitab."\n50Banmandum murit Isa jiplueng jitinggai Gobnyan keudroe disinan.\n51Na sidroe ureuëng muda, nyang jingui siôn ija keungon tob tuboh jih, jiseutôt Isa nibak likot. Ureuëng ramé keuneuk jidrob ureuëng nyan,\n52teuma di ureuëng nyan laju jisuet ija nyang na bak tuboh nyan, dan jiplueng laju ngon badan teulon.\n53Isa laju jiba u rumoh imeum agong. Disinan banmandum peumimpén imeum, peumimpén Yahudi dan gurée-gurée agama ka meusapat.\n54Petrus jiseutôt Isa rot jiôh sampoe jitamong ubak leuen rumoh imeum agong. Nibak teumpat nyan laju jiduek jimeu adeueng bak binéh apui meusajan-sajan ngon sidadu-sidadu peungawai.\n55Peumimpén Imeum-imeum dan banmandum Mahkamah Agama jiuseuha jimita bukeuti-bukeuti keuhai buet nyang salah nyang ka geupeubuet lé Isa mangat jeuet jipeu rhot huköman maté ateueh Gobnyan. Teuma nyang jimita lé awaknyan hana jiteumé meusaboh bukeuti pih.\n56Jai that-that saksi nyang jitawök mangat jeuet jibri keuteurangan peuleusu keuhai Isa, teuma banmandum keusaksian awaknyan meubeda sidroe ngon nyang laén.\n57Dan na padub droe saksi laju jidong dan jipeugah keusaksian peuleusu keuhai Isa,\n58"Na kamoe deungoe jipeugah lé ureuëng nyoe lagée nyoe, ‘Ulôn teuma lôn reuloh Baét Allah nyang jipeugét lé manusia nyoe, dan lhée uroe óh lheueh nyan, teuma lôn peudong nyang laén nyang bukon jipeugét lé manusia.’"\n59Teuma peue-peue nyang jisaksi lé ureuëng nyan hana saban keusaksian nyang sidroe ngon nyang laén.\n60Teuma imeum agong laju jidong dikeue awaknyan dan laju jitanyong ubak Isa, "Pakon hana gata jaweueb peue-peue nyang jitudôh nyan keu Gata?"\n61Isa seungab mantong, hana geuseuôt sapeue. Dan imeum agong nyan laju jitanyong sigoe teuk ubak Gobnyan, "Peu kheueh gata Raja nyang ba Seulamat, Aneuëk Po teu Allah Nyang Mahasuci?"\n62"Ulôn kheueh nyan," jaweueb Isa, "dan gata banmandum teuma gata ngieng Aneuëk Manusia geuduek blaih uneuen Allah Nyang Mahakuasa dan geuteuka lam awan nibak langét!"\n63Ban jideungoe lagée nyan imeum agong laju jipriek-priek peukayan gobnyan sira jipeugah, "Hana peureulée lé saksi!\n64Gata banmandum ka gata deungoe tutoe haba jih nyang jihujat Po teu Allah. Jinoenyoe peue keuputosan droeneueh?" Awaknyan banmandum jicok keuputosan bahwa Isa nyan salah, dan patot teuhuköm maté.\n65Dan laju lé na padub droe ureuëng jiludah Isa, dan awaknyan laju jitôb mata Gobnyan sira jipoh gobnyan, óh lheueh nyan laju jipeugah, "Ci peugah, soe nyang poh gata?" Dan ureuëng-ureuëng peungawai nyan pih sajan cit jipoh Isa.\n66Petrus mantong na dileuen rumoh imeum agong nyan, na sidroe inong deundayang imeum agong nyan jijak keunan.\n67Watée jingieng Petrus teungoh meu adeueng bak binéh apui, laju jikalon gét-gét bak muka Petrus dan laju jipeugah, "Gata nyoe kon meusajan ngon Isa ureuëng Nazaret nyan?"\n68Petrus ji-iengkeue ngon jisanggah. "Ulôn hana lôn teupeu dan hana muphom peue nyang gata peugah nyan," kheun Petrus ubak dendayang nyan. Jibeudôh sinan Petrus jijak laju ubak babah pintoe geureubang rumoh imeum agong nyan. [Bak watée nyan, manôk pih jiku-uék.]\n69Deundayang inong nyan jingieng lom ubak Petrus, dan jipeugah teuma ubak ureuëng-ureuëng nyang na disinan, "Ka beutôi dan hana salah le, jihnyoe na kheueh ureuëng awaknyan!"\n70Petrus teutab ji-iengkeue dan jisanggah lom. Hana treb teuma óh lheueh nyan, ureuëng-ureuëng nyang na disinan jipeugah lom ubak Petrus, "Hana jeuet gata iengkeue lé ka beutôi gata na kheueh ureuëng awaknyan, sabab gata nibak Galilea!"\n71Laju Petrus jimeusumpah-sumpah sira jipeugah, "Ulôn hana lôn turi ureuëng nyang Gata peugah nyan!"\n72Bak watée nyan manôk pih jiku-uék nyang keu dua goe. Dan Petrus teuingat Isa ka lheueh geupeugah ubak gobnyan, "Sigohlom manôk jiku-uék nyang keu dua goe, gata ka lhée goe gata iengkeue keu Ulôn." Teuma Petrus pih laju geumo musök-musök.


2 Petrus - Aceh Bible - New Testament / 2Peter-2 False teachers\nBak jamén ilée lamkawan umat Allah ka teuka nabi-nabi peuleusu. Meunan cit teuma lamkawan gata teuma teuka gurée-gurée peuleusu. Awaknyan kana jipeutamong ajaran-ajaran nyang hana beutôi, nyang rhot ubak binasa manusia. Dan awaknyan ji-iengkeue ubak Peunguasa nyang ka peubeubaih awaknyan. Ngon lagée nyan awaknyan jipeuteuka keubinasaan ateueh droe keudroe, dan nyang teuma rhot ateueh awaknyan deungon sigra.\n2 Bah pi meunan, jai that ureuëng jiseutôt peue nyang jipurunoe lé gurée-gurée peuleusu nyan nyang ka jikuasa lé hawa nafeusu awaknyan keudroe. Dan lé buet gurée-gurée peuleusu nyan teuma jipeuteuka leubeh jai lom ureuëng nyang hina Jalan nyang Beutôi nyang teutuju ubak Po teu Allah.\n3 Sabab awaknyan leuha that, lé gurée-gurée peuleusu nyan laju jicalitra haba-haba nyang jisuson keudroe keujiteumé laba nibak gata. Teuma mahkamah nyang peurhot huköman ateueh awaknyan ka treb that teupeusiab, dan binasa nyang ka teupeuteuntée keu awaknyan teungoh jipreh-preh awaknyan.\n4 Malaikat-malaikat nyang meudesya pih hana geupeubiyeu lé Allah leupah nibak huköman, teuma teutab geuböih lam nuraka. Awaknyan teupeutamong lam guha nyang seupôt keuteuteun nibak teumpat nyan trok bak Uroe Peungadelan.\n5 Meunan cit ngon donya bak jamén ilée, Allah hana geupeubiyeu lheueh nibak huköman. Allah laju geukirém ié beuna nyang rayeuk that lam donya ureuëng jeuhet bak watée nyan. Teuma Nabi Noh meusajan ngon tujoh droe nyang laén nyang seulamat, sabab nabi Noh geupeu maklum haba keuhai udeb nyang paih bak até Allah.\n6 Saban cit hai jih ngon banda Sodom ngon Gomora: Po teu Allah geupeuhanco banmandum banda-banda nyan ngon apui mangat jeuet keucuntoh keuhai peue nyang teuma teujadi ngon ureuëng-ureuëng nyang jeuhet.\n7 Teuma Nabi Lot teupeuseulamat, sabab geuhnyan geuturot peue kheun Allah; gobnyan that-that meudeurita sabab peurangoe nyang jeuhet nibak ureuëng-ureuëng nyang beujat.\n8 Lamkawan ureuëng-ureuëng nyang lagée nyan, nabi Lot nyang gét udeb ngon baten nyang teuseksa, sabab tieb-tieb uroe gobnyan geukalon dan geudeungoe buet-buet awaknyan nyang jeuhet.\n9 Teuma, Tuhan geuteupeue pakriban cara teupeuseulamat ureuëng-ureuëng nyang turot peurintah Gobnyan watée awaknyan meuteumé cubaan. Dan Tuhan pih geuteupeue pakriban teukeubah ureuëng-ureuëng jeuhet keu geuseksa bak Uroe Peungadelan,\n10 khusos jih keu ureuëng-ureuëng nyang jiturot hawa nafeusu awaknyan nyang kutoe dan nyang hina keukuasaan Allah. Meunan jijeuet dan sombong jih gurée-gurée peuleusu nyan sampoe awaknyan hana teumakot mubacut pi jihina dumna mahklok mulia lam syeuruga!\n11 Seudangkan malaikat-malaikat nyang jiôh leubeh teuga dan meukuasa nibak gurée-gurée peuleusu nyan, hana jitudôh dumna makhlok nyang mulia nyan ngon tutoe nyang hina dikeue Tuhan.\n12 Teuma lé gurée-gurée nyan, luwabiasa! Awaknyan lagée beulatang nyang lahé keu teudrob dan teupoh maté. Awaknyan hana jipike, teuma jimubuet meunurot kheun até jih mantong, sampoe jiheuntam hai-hai nyang hana jiteupeue ngon tutoe haba meuhina. Sabab nyan lé buet-buet awaknyan keudroe, awaknyan teuma maté lagée beulatang-beulatang nyang juwah.\n13 Sibagoe huköman ateueh deurita nyang ka jipeusabab lé awaknyan, awaknyan teuma meudeurita ngon seungsara nyang peudeh. Nibak awaknyan, hai nyang mangat até na kheueh jipeubuet peue mantong óh watée uroe guna jipeupuih hasrat tuboh jih keudroe. Meunyoe awaknyan jiduek meusajan-sajan ngon gata bak teumpat khanuri, sikeub awaknyan biet luwat that sabab awaknyan laloe mabök ngon hawa nafeusu.\n14 Awaknyan puih hán puih jipeubuet desya, dan nyang jigalak na kheueh jikalon inong jeuhet. Dan ureuëng nyang ban meuiman lom kureueng yakén, laju jipakat blaih jih. Até awaknyan ka lazem ngon leuha. Awaknyan na kheueh ureuëng-ureuëng nyang teukutok!\n15 Sabab awaknyan hana jitem turot jalan nyang beutôi, akhé jih awaknyan sisat. Awaknyan jicok rot nyang jijak lé Bileam aneuëk Beor yoh masa ilée. Bileam nyoe meuheuét that keuneuk meuteumé péng nibak buet jih nyang jeuhet.\n16 Teuma jihnyan keunong peuingat nyang brat ateueh buet jih nyang jeuhet nyan, watée keuleudée jihnyan jimarit ngon su manusia. Teuma nabi nyan jipaksa beujipiôh buet nyang pungoe nyan.\n17 Gurée-gurée peuleusu nyan na kheueh lagée ié nyang tho dan lagée sagob nyang jipôt lé angén badée. Allah ka geukeubah keu awaknyan saboh teumpat nyang seupôt buta.\n18 Awaknyan jipeugah haba keudeuh keunoe nyang hana-hana sôh tanna meuasoe; nafeusu cabui jipeuguna lé awaknyan keujipeusisat ureuëng-ureuëng nyang banmantong lheueh nibak lingkongan ureuëng nyang udeb sisat.\n19 Gurée-gurée peuleusu nyan jipeujanji meurdehka ubak ureuëng-ureuëng nyan, seudangkan awaknyan keudroe jipeubudak lé keubiasaan-keubiasaan nyang jipeurusak manusia. Sabab meunyoe ureuëng jipeutaloe lé sapeue-sapeue, deungon nyan ureuëng nyan ka jeuet keu namiet keu ureuëng nyang peutaloe nyan.\n20 Ureuëng nyang turi Tuhan dan Peuseulamat tanyoe Isa Almaseh ka beubaih nibak kuasa-kuasa donya nyang peubrôk manusia. Teuma meunyoe óh lheueh nyan jihnyan teutaron lom akhé jih jipeutaloe lé kuasa-kuasa nyan, keuadaan ureuëng nyan akhé jih leubeh brok nibak nyangka-ka.\n21 Leubeh gét ureuëng-ureuëng nyang lagée nyan hántom na jituri rot nyang beutôi nibak Allah, nibak jituri lé awaknyan, teuma óh lheueh nyan hana jitem seutôt peurintah-peurintah nyang geubri lé Allah ubak awaknyan.\n22 Peue nyang awaknyan peubuet jeuet keubukeuti pribasa nyang teupeugah lagée nyoe, "Asée jipajoh lom peue nyang ka jiulée nyan" dan "Bui nyang ka teupeumanö, teuma jiriwang lom meubalek-balek lam luhob."


Kisah Rasui-Rasui - Book Narration: Holy Bible - New Testament / Acts-8 The stoning of Stephen\nDan Saulus pih galak that ateueh teupoh maté Stefanus nyan. Uroe nyan cit teuma jeumaáh di Yerusalem ka jipeulet keudeh keunoe, akhé jih mandum ureuëng meuiman, keucuali rasui-rasui, ka meutabu bansaboh Yudea dan Samaria.\n2 Ureuëng-ureuëng nyang teumakot keu Po teu Allah jipeukubu Stefanus dan jipeumo ba-e ngon lumpah that inseuh.\n3 Teuma Saulus teutab hana jipiôh jiuseuha jipeuhanco jeumaáh. Jijak nibak rumoh saboh u rumoh laén laju jitarek uluwa ureuëng-ureuëng meuiman, dan laju jipeutamong lam glab.\n4 Ureuëng-ureuëng meuiman nyang ka meutabu nyan laju jipeusampoe Haba Gét nibak Allah nyan ho-ho mantong.\n5 Filipus laju jijak u banda Samaria jipeusampoe disinan keuhai Raja Peuseulamat nyang ka geupeu janji lé Po teu Allah.\n6 Watée ureuëng-ureuëng disinan jideungoe Filipus peugah haba dan awaknyan jikalon buet-buet nyang ajaéb nyang jipeubuet lé Filipus nyan, jai that nibak awaknyan nyang jipeurati peue nyang jipeugah lé Filipus.\n7 Sabab roh-roh jeuhet ka jiteubiet ngon jiklik-klik lam tuboh ureuëng ramé nyang ka jitamong jén. Ureuëng nyang lapée dan capiek pih jai that-that nyang jipeupuléh.\n8 Ngon lagée nyan ureuëng-ureuëng nyang na lam banda Samaria pih galak lumpah na.\n9 Lam banda nyan na sidroe ureuëng agam nyan nan jih Simon, nyang ka padub na treb jih jipeujeuet ureuëng-ureuëng Samaria hireuen ngon takjob keu iéleumé sihe jih. Jihnyan jipeugah bak awaknyan bahwa droe jih na kheueh ureuëng nyang luwabiasa.\n10 Ngon lagée nyan mandum ureuëng nyang na lam banda nyan nibak meubagoe lapesan masyarakat biet that-that jipeurati ureuëng nyan. "Ureuëng nyoe na kheueh teunaga Allah nyang meusyeuhu sibagoe 'Teunaga Rayeuk' nyan," kheun awaknyan.\n11 Ka treb that ureuëng nyan jipeuhireuen manusia ngon teunaga sihe jih, sampoe lé ureuëng-ureuëng Samaria that-that teupeusona ateueh keuhebatan ureuëng nyan.\n12 Teuma Filipus geupeugah bak awaknyan keuhai Haba Gét soai pakriban Allah teuma geumat peurintah sibagoe raja dan keuhai Isa, Raja Peuseulamat nyan. Ngon lagée nyan awaknyan jipeucaya keuhai haba nyang jipeusampoe lé Filipus, laju awaknyan teupeumanö bah kheueh ureuëng agam meunan cit ngon ureuëng inong.\n13 Simon keudroe pih jipatéh. Dan óh ka lheueh teupumanö, jihnyan laju jiseutôt Filipus. Buet-buet ajaéb nyang jipeubuet jeuet keu sabab Simon teuhireuen-hireuen.\n14 Rasui-rasui nyang na di Yerusalem jideungoe bahwa ureuëng-ureuëng Samaria ka jiteurimong feureuman Allah. Ngon sabab nyan awaknyan laju jiyue jak Petrus dan Yahya u Samaria nyan.\n15 Watée Petrus dan Yahya ka trok keunan, awaknyan laju meudoá keu ureuëng-ureuëng Samaria nyan mangat awaknyan meuteumé Roh Allah,\n16 sabab, Roh Allah gohlom teuka geukuasa ateueh awaknyan meusidroe pih; awaknyan ban teupumanö ateueh nan Tuhan Isa.\n17 Laju Petrus ngon Yahya geupeuduek jaroe geuhnyan ateueh ureuëng-ureuëng Samaria nyan; ngon lagée nyan awaknyan ka jiteurimong Roh Allah.\n18 Simon jikalon bahwa jaroe rasui-rasui geupeuduek ateueh awaknyan, Roh Allah geubri keu awaknyan. Ngon sabab nyan Simon jiba péng bak Petrus dan Yahya,\n19 laju jipeugah, "Neubri kheueh keu ulôn kuasa nyan mangat jeuet jaroe ulôn lôn peuduek ateueh soe mantong, ureuëng nyan pih jiteurimong Roh Allah."\n20 Teuma Petrus geujaweueb, "Ceulaka kheueh gata dan péng gata nyan! Gata pike meuneubri Allah hase teubloe ngon péng?\n21 Gata hana hak keu gata seutôt lam buet kamoe, sabab até gata hana beutôi keu Po teu Allah. 22 Ngon sabab nyan tinggai kheueh meukeusut gata nyang jeuhet nyan, dan lakée kheueh ubak Tuhan mangat Gobnyan geupeu amphon pikeran gata nyang jeuhet nyan!\n23 Sabab ulôn kuteupeue gata peunoh ngon até nyang picék lom bingiek lumpah na dan jipeunamiet lé buet nyang jeuhet."\n24 Laju Simon jipeugah bak Petrus dan Yahya, "Tulông kheueh lakée bak Tuhan mangat hana meubacut pih nyang droeneueh peugah nyan keunong ateueh ulôn."\n25 Óh ka lheueh awaknyan geubri keusaksian dan geupeusampoe feureuman Tuhan, Petrus dan Yahya laju jigisa u Yerusalem. Bak teungoh rot ueh, awaknyan laju jipeusampoe Haba Gét nyan di gampông-gampông Samaria.\n26 Sidroe malaikat Tuhan geupeugah bak Filipus, "Jak tajak! Jak kheueh laju u arah seulatan bak rot nyang meusambong Yerusalem ngon Gaza." Rot nyan seungue.\n27 Teuma Filipus pih laju jijak. Bak watée nyan na sidroe peugawée meuligoe Etiopia nyang teungoh jiwoe u nanggroe jih. Ureuëng nyan na kheueh sidroe peugawée rayeuk nyang meutanggong jaweueb ateueh mandum keukayaan Kandake, ratu nanggroe Etiopia. Ureuëng nyan ka lheueh jijak u Yerusalem keu jijak meubakti bak Po teu Allah dan jinoenyoe teungoh jiwoe ngon geuritan jih. Teungoh jiduek lam geuritan jih nyan ureuëng nyan jibeuet Kitab Nabi Yesaya.\n29 Roh Allah geupeugah bak Filipus, "Gata peurab kheueh laju bak geuritan nyan."\n30 Teuma Filipus laju geupeurab bak geuritan nyan, dan laju jideungoe ureuëng nyang teungoh jibeuet Kitab Yesaya. Filipus jitanyong bak ureuëng nyan, "Peu kheueh Teungku muphom nyang teungku beuet nyan?"\n31 Ureuëng nyan jijaweueb, "Pakriban ulôn muphom, meunyoe hana ureuëng nyang peutrang keu ulôn?" Laju jipakat Filipus jiek ateueh geuritan nyan óh lheueh nyan laju jibeuet meusajan-sajan.\n32 Nyoe kheueh ayat nyang jibeuet nyan, "Jihnyan lagée bubiri nyang jiseutôt keu jijak sie, lagée aneuëk bubiri nyang hana ji meu mbéek watée bulée jih teugunteng, meunan kheueh jihnyan hana jipeugah meusikrek haba pih.\n33 Jihnyan jihina jipeusaneut ngon hana ade. Nyawöng jihnyan teutarek nibak ateueh muka bumoe sampoe meusidroe pih hana nyang hase jicalitra keuhai keuturonan Jih."\n34 Peugawée tinggai nanggroe Etiopia nyan jipeugah bak Filipus nyan, "Cuba gata peugah bak ulôn, soe nyang jimeukeusut lé Nabi nyoe? Droe jih keudroe atawa peu kheueh ureuëng laén?"\n35 Teuma Filipus pih laju jipeuphon peugah haba; gobnyan geupeu guna ayat-ayat nyan sibagoe awai geupeusampoe Haba Gét keuhai Isa bak peugawée nyan.\n36 Bak teungoh rot ueh sira jijak nyan, awaknyan laju trok bak saboh teumpat nyang na ié. Peugawée nyan jipeugah, "Ngieng, jéh pat na ié! Peue lom nyang kureueng keu droeneueh pumanö ulôn?"\n37 Geupeugah lé Filipus, "Meunyoe Teungku neupeucaya ngon sipeunoh até, Teungku jeuet teupumanö." "Ulôn peucaya keu Isa na kheueh Aneuëk Allah," kheun peugawée rayeuk nibak nanggroe Etiopia nyan.\n40 Ngon hana teusangka-sangka Filipus ka na di Asdod, dan watée gobnyan geujak lom teuma, gobnyan laju geupeusampoe Haba Gét keuhai Isa nibak mandum banda sampoe gobnyan trok u Kaisarea.


Zakharia - Aceh Bible - Old Testament / Zechariah-1\nBak buleuen keu lapan bak thon keu dua geumat keurajeuen lé Raja Darius ateueh Persia, TUHAN geupeusampoe peusan nyoe ubak ulôn, Nabi Zakharia bin Berekhya dan cucoe Ido.\n2 TUHAN geupeurintah ulôn mangat lôn peugah lagée nyoe ubak umat Gobnyan, "Bak jamén dilée Ulôn, TUHAN Nyang Mahakuasa, lumpah beungéh keu indatu gata.\n3 Teuma saát nyoe Ulôn peugah ubak gata: Tawoe kheueh ubak Ulôn, dan Ulôn pi Lôn gisa ubak gata.\n4 Bék lagée indatu gata. Yoh masa ilée nabi geupeusampoe peusan Ulôn ubak awaknyan jeuet awaknyan bék nale jipeubuet jeuhet dan jipeubuet desya. Teuma awaknyan hana jipeureumen dan hana jitem taát ubak Ulôn.\n5 Dipat kheueh indatu gata dan nabi-nabi nyan bak saát nyoe? Awaknyan ka hana le.\n6 Meulalu nabi-nabi hamba-hamba Ulôn nyan, Ulôn peusampoe peurintah-peurintah dan peuingat-peuingat nibak Lôn keu indatu gata. Teuma awaknyan teutab hana jipakoe sampoe awaknyan harôh jitanggong akibat jih. Laju awaknyan meunyeusai dan meungaku bahwa Ulôn, TUHAN Nyang Mahakuasa, ka Lôn huköm awaknyan nyang sisuai deungon keusalahan awaknyan keudroe, dan sisuai teuma deungon nyang ka Ulôn peuteuntée."\n7 Bak tanggai dua ploh peuet buleuen Syebat, nyan kheueh buleuen siblaih, bak thon nyang keudua masa keurajeuen Raja Darius, TUHAN geupeusampoe peusan Gobnyan ubak ulôn. Bak saboh keumalon bak watée malam,\n8 deuh ulôn kalon malaikat TUHAN geugiduek ateueh saboh guda mirah. Gobnyan geupiôh bak saboh pantôn di teungoh-teungoh bak kayée murad. Dilikot gobnyan na teuma teudong padubboh guda nyang laén, na nyang mirah, nyang mirah jambée dan nyang putéh.\n9 Laju ulôn tanyong ubak gobnyan, "Teungku Po, peu kheueh makna jih banmandum nyoe?" Gobnyan geujaweueb, "Teuma ulôn tunyok makna jih ubak gata.\n10 Awaknyan geukirém lé TUHAN keu jipeureksa bumoe."\n11 Bandum guda nyan jilapor ubak malaikat, "Kamoe ka kamoe jeulajah bansaboh muka bumoe, teunyata donya nyoe teunang dan teuntram."\n12 Laju malaikat nyan geupeugah, "TUHAN Nyang Mahakuasa, tujoh ploh thon treb jih Droeneueh teumeureuka ubak Yerusalem dan banda-banda nyang na di Yehuda. Trok án pajan Droeneueh teutab beungéh dan hana neupeu amphon awaknyan?"\n13 TUHAN geujaweueb ubak malaikat nyan deungon tutoe haba nyang teuhibô,\n14 dan malaikat nyan geuyue bak ulôn keu lôn peusampoe peue nyang ka geupeugah lé TUHAN Nyang Mahakuasa, "Ulôn lumpah Lôn gaséh dan lumpah prihatin keu banda Yerusalem, banda Ulôn nyang suci.\n15 Teuma Ulôn lumpah beungéh keu bansa-bansa nyang meurasa aman dan teuntram. Sabab watée Ulôn Lôn peuteun beungéh Ulôn nyan ateueh umat Lôn, bansa-bansa nyan jitamah peundeuritaan ateueh umat Ulôn.\n16 Bak saát nyoe Ulôn kugisa u Yerusalem keu Lôn jak peu amphon banda nyan. Baét Ulôn jipeudong lom dan banda Yerusalem geupeupuléh lom teuma."\n17 Malaikat nyan geuyue lom ubak ulôn keu lôn peusampoe peusan nyoe lagée nyoe, "TUHAN Nyang Mahakuasa meujanji bahwa banda Gobnyan jeuet keumakmu lom dan bahwa sigoe teuk Gobnyan geutulông Yerusalem dan geuaku sibagoe atra milék Gobnyan keudroe."\n18 Nibak keumalon nyang laén, deuh ulôn kalon peuet boh lungkée leumô.\n19 Laju ulôn tanyong ubak malaikat nyang ka geumariet ubak ulôn, "Peu kheueh makna jih lungkée-lungkée nyan?" Gobnyan geujaweueb, "Lungkée-lungkée nyan na kheueh sibagoe lambang keurajeuen-keurajeuen nyang teuga nyang peucrebre peunduduek Yehuda, Israel dan Yerusalem."\n20 Laju TUHAN geupeuleumah ubak ulôn peut droe utoh beuso nyang ba palée.\n21 Laju lôn tanyong, "Peue meukeusut awaknyan jiteuka keunoe?" Laju geujaweueb, "Keuneuk teugok-gok dan keu teuguleng bansa-bansa nyang ka jipeuhanco meukeupeng-keupeng Yehuda dan jipeu crebre peunduduek jihnyan."


Habakuk - Aceh Bible - Old Testament / Habakkuk-1\nNyoe peusan nyang geupeusampoe lé TUHAN ubak Nabi Habakuk.\n2 Ya TUHAN, sampoe án pajan ulôn harôh meulakée tulông? Pajan Droeneueh neudeungoe dan neupeuseulamat kamoe nibak jitindéeh lé gob?\n3 Pakon Droeneueh peubiyeu ulôn ngieng keujeuhetan nyang meunan le? Trok até Droeneueh neukalon peulanggaran nyang meunan jai? Dipat mantong na keuhancoran dan keukeurasan, dan ureuëng meulo dan peuseuliseh paham.\n4 Huköm jianggab hana dan keuadelan hántom na jipeudong. Ureuëng jeuhet leubeh teuga ateueh ureuëng nyang jujoe, dan keuadelan jiputa balek.\n5 Óh lheueh nyan TUHAN meufeureuman ubak umat Gobnyan, "Ngieng kheueh bansa-bansa bansilingka gata, teuma gata hireuen dan teuceungang. Sabab bak jamén gata Ulôn Lôn peubuet peue-peue mantong, nyang hana gata peucaya meunyoe teuma teucalitra ubak gata.\n6 Bansa Babel nyang beuhe dan ganah nyan Lôn peujeuet keu bansa nyang meukuasa. Awaknyan meubareh keujiteubiet nibak nanggroe jihnyan dan jijeulajah bansigom donya keu teupeutaklok bansa-bansa laén.\n7 Dipat mantong awaknyan jipeuteuka teumakot; deungon sombong awaknyan jitulak bandum huköm teukeucuali nyang sisuai deungon keuheundak awaknyan keudroe.\n8 Guda awaknyan leubeh bagaih jiplueng nibak rimueng tutul, dan leubeh ganah nibak asée srigala nyang deuk. Pasokan meuguda awaknyan jiteuka nibak nanggroe-nanggroe nyang leubeh jiôh; awaknyan jiteuka lagée kleung seumama.\n9 Sipa-i awaknyan jiseureubu keu jipeubuet buet nyang keujam, bandum ureuëng yo watée jikalon awaknyan jiteuka. Tawanan awaknyan hana ék teukira jeumeulah jih.\n10 Awaknyan jihina raja-raja dan jipeukém bubena peugawée manyang. Jianggab hana tieb-tieb kuta, dan jitamon tanoh laju geureupah kuta nyan.\n11 Dan lagée angén plueng jibeurangkat kheueh ureuëng-ureuëng nyang peudewa teunaga jih keudroe."\n12 TUHAN, yoh ilée Droeneueh na kheueh Po teu Allah, Droeneueh Allah ulôn nyang suci dan keukai. TUHAN, Allah ulôn dan peulindong ulôn, bansa Babel nyan Droeneueh piléh dan Droeneueh peujeuet peukasa ji jihuköm kamoe.\n13 Teuma pakriban Droeneueh ék neungieng ureuëng-ureuëng jeuhet nyang keujam nyan? Kon kheueh Droeneueh lumpah that suci keu neupandang keujeuhetan? Bukon kheueh Droeneueh meurasa luwat watée neukalon keuhana adelan? Jadi, pakon Droeneueh seungab mantong watée ureuëng saleh jipeuhanco lé ureuëng doraka?\n14 Pakon manusia Droeneueh anggab lagée uengkot lam laôt, dan lagée sidom mirah nyang hana peumimpén?\n15 Bansa Babel jidrob ureuëng-ureuëng deungon kawe, siulah-ulah awaknyan uengkot. Ureuëng-ureuëng nyan jibahue u dalam jeue dan bansa Babel mesukaria deungon hase awaknyan.\n16 Óh lheuehnyan jeue nyan awaknyan seumah dan awaknyan bri peuseumahan keureubeuen, sabab, deungon jeue nyan awaknyan ka meuteumé rezeki nyang meulimpah ruwah dan ka jeuet keu makmu.\n17 Ék kheueh awaknyan hana piôh-piôh jisuet peudeueng lam sarong dan geupeumaté bansa-bansa ngon hana amphon?


Haba peu Ingat keu Bandum Bansa Atjeh - achehcybermilitary\nKeu Bandum Syedara Bansa ATJÈH Ban Sigom Donya\nAlhamdulillahirabbil ‘Alamien, Asshalaatu Wassalaamu ‘Alaa Khaataman Nabiyien Rahmatan Lil ‘Alamien wahuwa nabiyyuna Muhammad ibni Abdullah ‘alaa Ijtihadihi fie Istiqlaali Dienillah, Wa ‘alaa Aalihi wa Ash Habihi Ajmaien.\nQaalallahu Ta’aalaa fie Qur-aanihilkariem:\n: الرحيم الرحمن اللهبسم\nتعلمون وأنتم الحق وتكتموا بالباطل الحق تلبسوا ولا\nTafseran dari ayat njoë adalah\nBek Sagai neujampu lawộk antara peukara/buët yang beutoi (hak) deungon peukara/buët yang salah (bathil) dan bek tasom som peukara yang beutoi nyan, padahai dro neuh neuteupeeu (Al baqarah 42)\nDan di dalam Ayat Lain Allah S.W.T Geu Firman:\nوقا زه كان الباطل نإ لباطل ا وزهق لحق ا جاء وقل\nYang tafsiran ayat beuno leubeh kureng adalah jika Peukara yg Beutoi (haq) njoë ka troh, maka peukara yang salah (bathil) njoë akan gadoh leunyap. Dan seubenar jih peukara yang salah (batil) nyan pasti akan gadoh leunyap (Al israa’ 81)\nDari dua boh ayat di ateuhnyan merupakan saboh bentuk ‘iktibar yang paling rayoek dan sep teupat seubago saboh gambaran keadaan Bansa ATJÈH dalam seujarah Perjuangan Geutanjoë nibak uronjoë.\nSyedara loen ban si gom donya yang geu rahmat le Allah S.W.T\nBeuna neutetupue bahwa dari awai seujarah geutanjoë Keurajeun ATJÈH masa Iskandar Muda, kemudian dalam dalam SURAT PEUNJATA ATJÈH MEURDÈHKA tanggai 4 Désèmbèr Thôn 1976 yang geu tuleh uleh wali Nanggroë Allahuyarham Tgk Hasan Muhammad Di Tiro geu peunyata djang bahwa sa jih Bansa Djawa nyan na keuh saboh bansa asếng keu tanjoë. Geutanjoë hana hubôngan seujdjarah, hana hubôngan politẻk, hana hubôngan budaya, hana hubôngan ẻkonomi seureuta hana hubôngan bumoẻ deungon awak njan.\nBahkan pernyataan njoë merupakan saboh peusan teurakhe Allahuyarham Tgk hasan nibak masa-masa akhee hudep Goknyan di Atjeh watee di Interviev uleh TV Metro dan na djisaksikan uleh Malek Mahmud. (buka Youtube-message for Indonesia ”we have a different strory”)\nTeuman pertanjaan djih djinoë pakon ATJÈH uroë njoe kadjeuët keu lagèë njoe rupa? Sabab, meunjo hana tatupat salah, kateuntèë handjeuët tapeubutôi. Kamoë ka lethat go mupeu-ingat: “Bahwa masaalah ATJÈH uroë njoe tjukôp komplek”. Kameu tj’uet-tj’uet mansaboh njan. Hana mungkén keumah ploh meunjo hana tatupat puntjadjih! Padahai, puntjadjih njankeuh pendjadjahan R.I njang na di ATJÈH uroë njoe ka meuhasee jipeuguna padum-padum dro mantan pimpinan GAM yang djisuleuëng deungon pèng dollar Amirika untuk djie peureuloh perjuangan geutanjoë meulalui cara puta filem sinètrön MAȎP Helsinki di ATJÈH.\nSyedara loen ban si gom Donya yang geurahmati le Allah S.W.T.\nPakon loen kheun perjanjian MOU Helsinkinyoe seubagoe saboh sinètrön – MAȎP Helsinki ?.\nSilapeh dari tandjoe kalon pakon teuman sampo uronjoë poin-poin MOU nyan hana ter implimentasikan di ATJÈH..? nyan kon karna persoalan pendjadjah R.I ka djikhianat Atjeh ateuh peurjanjiannyan, akan teutapi adalah karna nyan mandum ka jisepakati bandua jih antara R.I dan GAM LHOH/pengkhianat dari awai watee masa perundingan untuk saban saban hana djipeudjak kareuna nyan saboh sinetron MAÖP Helsinki. Untuk peu bangai ureung Atjeh.\nUntuk neupeu shaheh deungon statement/pernyataan pu yang ka loen peusampo beuno di ateuh, djinoe ureung lam nanggroë djeut neu tanyoeng pakiban ka peukara bendera ?. pu kdjeut ke eh .. ka beku?. Chiet han mungken bendera Perdjuangan Geutanjoe ijak peugot keu bendera Provinsi Atjeh. Nyan bendera djianggap seubagoe bandera Saparatis (pemberontak). Djadi le peuretee GAM LHOH (pengkhianat) chiet djipubuët but djang han mungken djeut pubut di djup NKRI .. teuman pakon chiet djipubut? Nyan mandum supaya deuh seu ulah-ulah nibak mata masyarakat Atjeh bahwa sa jih GAM LHOH njoe beutoi-beutoi djiseumikee dan dji peujalan but djineuk peumerdéhka Atjeh..padahai tjuman SURAK SURAK bak mas Media sagai.. HAsee Tan Sapu pih. Njan keuh njan geukheun propaganda njang seulama njoë djipeudeungo bak geutanjoë.\nMeunan chiet peukara bagi hasil 70:30, Pakiban ka ?. meunyoe ji peugah ka ji bri le NKRI njan, pakon teuman ekonomi ureung Atjeh di dalam Naggroe mantong morat marit ? aneuk-aneuk Atjeh ka jimeukat sabee tiep-tiep sago untuk djimeuhudep. Keumudian neu tanyoeng peukara kompensasi keu teuntra GAM ho ka ?. Meudjoe biet-biet na. pakon teuman jinoe han djipeutheun lé teuman Peureutee Asee (P.A) nyan watee Pemilu 2016 ban ban ndjoe. Leubeh leubeh lom peukara KKR yang han mungken sagai dji peujak dan bahkan meunan lheuh dji lantik Irwandi uleh peundjadjah R.I langsoeng djigantoe keutua KKR di Provinsi dan djipakat gaboeng lam peureutee baroe P.N.A. – sampoe ‘oeh djinoe tan meulantik keutua KKR baroe dan teu iem lam seupoet.\nKa deuh takalon keudroë teuh bahwa propaganda njang seulama njoë djipeudeungo bak geutanjoë bahwa “MoU njan tangui sibagoë aneuk rinjeun untôk tjok meurdéhka” teunjata kon mandum. Bahkan ureuëng-ureuëng njang seulama njoë peugah droë pimpinan Atjèh Meurdéhka, ban-ban njoë ka geupeunjata deungon trang-trang bahwa “peurdjuangan Atjèh kon untôk meurdéhka”. Meunan keuh narit njan djiteubiët dari babah ureuëng-ureuëng njang djinoë ka geumat kuasa di Atjèh. Peukara-peukara lagèë njoë han-djeuët-han beutrang that keu geutanjoë supaja bèk sabé keunong tipèë – han sép djitipèë lé musôh ka meuplôh-plôh thôn, keunong pengeut/ tipèë lom buët bansa droë-teuh njang ka keumah djipeulamiët lé gob.\nGeutanjoë han djeuët hireuën-teuh watèë na peunjata-peunjata lagèë njan dari mantan pimpinan GAM, sabab watèë awaknjan ka djiteurimong droë sibagoë sarông djaroë RI di Atjèh dan djimeusumpah seutia keu pantjasila dan undang-undang 45, maka tugaih awaknjan hana laén nibak peutimang keupeunténgan tuan droë djih di bumoë Atjèh. Njan keuh sabab, pakon awaknjan djinoë batjut-batjut ka pajah djak lé u Djakarta djak lakèë peunutôh dan beunantu, gotpih peukara ekonomi atawa peukara politék. Trôk bak peudong padum-padum boh pabrék padé pih pajah buët Hasjim Joyohadikusumo — adoë Brigdjèn Prabowo Subianto. Njan gohlom tameutjeukot keu keubôn-keubôn keulapa sawét ban saboh Atjèh njang bandum na dalam djaroë dan kontrol biëk peundjadjah, seudangkan ureuëng Atjèh keudroë (khusus djih eks-kombatan) djingui sibagoë mandô keubôn — tôkang djaga keupeunténgan peundjadjah.\nUlëh kareuna nyan, nibak MILAD keu 41 njoë ta peusampoe keu lai keupada bandum bansa ATJÈH bahawa tsa djih pu njang ka djipeusampoe le peureute GAM LHOH ie dalam Nanggroë geutanjoe nyan adalah SULET babandum.\nMaka uleh karena njan, taharap keupada bandum masyarakt atjeh ban sigom donya untuk neubuka pikeran dan neu kajie ulang seujarah perjuangan geutanjoë ATJÈH Merdèhka yang ka meutj’uet-tj’uet akibat jiputa film sinetron MAÖP Helsinki nyan tiep tiep uro di tanoh endatu geutanjoë.\nBeuna neuteupu, bahwa tsajih film sinetron MAÖP Helsinki nyoe ka jipeureuloh babandum nilai perdjuangan Geutanjoe. Deungon bahasa ureung djak sikula (akademik), akibat deungon na Sinetron MAÖP Helsinki nyan. Yang Phoen, Bansa ATJÈH ka gadoh naggroe sinambong (Successor State) yang meuseubõt dalam Surat Peunyata ATJÈH Merdèhka yang neupeunyata uléh Wali Negara Teungku Hasan Muhammad di Tiro di gunong Tjôkkan bak uroë 4 Desember 1976\nYang Keudua, akibat dari Sinotron MAÖP Helsinki nyan, Ubẽna keudjeuhatan dan keubiadaban serdadu Indonesia ateuëh rakjat ATJÈH seulama u likoet termasôk meuplôh-plôh ribèë kurubeuën masa DOM handjeuët soẽ ungkét- ungkét lé dan bandum ka djimensoh deungon meusadja that ulèh peurundéng-peurundéng MAÖP Helsinki. Seudangkan bansa dan rakyat ATJÈH njang ka meugulé dan mate sjahid bak peutheun naggroe dan bendera pusaka èndatu geutanjoë lagèë Almarhum Ishak Daud di Peureulak, Ismail Syahputra, Tgk. H. Ahmad Dewi di IDI Cut, Jakfar Siddiq di Blang Pulo dan laen-laen syedara geutanjoë ka ji anggap lagèẽ ôn geurusông, hana makna sapu pih keu awaknyan .\nYang keu 3. akibat dari Sinotron MAÖP Helsinki nyan, Ubẽna Bangsa Aceh yang meusumpah akan geubri djaw’ộng dan hareuta geuh untồk keumeurdehka ka meudasya bandum.\nMumakna bansa ATJÈH njang teurimoeng MAÖP Helsinki nyan deungon trang-trang ka GEUKHIANAT keu SUMPAH dan proklamasi ATJÈH MERDÈHKA 1976 seubagoe teumpat meudong dan sibagoe tempat rudju’ek perdjuangan sutji keuMERDÈHKAan ATJÈH.\nYang keu 4. akibat dari Sinotron MAÖP Helsinki nyan, Ubẽna Hak bansa Aceh untuk referendum atawa meurdehka ka djipeugadoh.\nDjadi, bansa ATJÈH yang mantong meuseutia keu perdjuangan sutji éndatu ka leu bèh trang lom keu geutanjoë mandum bahwa perjanjian atawa MAÖP Helsinki njan nakeuh “ SABOH BUËT TEUMIPÈË NJANG PALÉNG TRANG DAN PALÉNG DJEUHEUT BAK ABAD NJOË “ Njang ka djipeugot ateuëh saboh Geurakan Keumerdekaan ATJÈH uléh penjajah – Indonesia.\nBansa ATJÈH yang Geurahmat le Allah S,W.T\nLam peuringatan MILAD keu 41 Thoen nyoe loen neuk tanyoeng keupada Bansa Atjeh Peuëkeuh urëung-urëung njang peugah droë geuseutot Perdjuangan ATJÈH MERDÈHKA ka geupeutuwo droë keu haba Wali Nanggroë ?? atawa ureuëng-ureuëng njan ka BUTA deungon PENG dan pangkat DJAWA bri.. pakiban teuman ék teudjadi ?? dan pakriban na biëk ATJÈH atawa siteungoh ATJÈH djitém KHIANAT kureubeun konflik dan darah sjuhada deungon si-at jabatan njan.\nBEUNA neutupu bahawa gohlom na peurnah teujadjadi dalam seudjarah keumeurdehkaan modern njoë ureuëng djitém pumeunan-meunan mantong sidumnan rajek pelanggaran HAM keutjuali di ATJÈH.\nBangsa ATJÈH yang dumnan Kha dalam seudjarah bak geupeutheun naggroë dan agama geuh, keuneulheuëuh keumah djitipèë deungon tjara njang paléng hina nakeuh deungon tjara djipeu dijeuëng dan djisuleuëng pèng Dolar Amirika. Djimeujanji djibri self government, nan laèn nibak otonomi. Dan djipeutaba peng, PANGKAT njang rayoëk- rayoëk lagèë Gubernur, bupati dan anggeta dewan bah that pih njang atô dan peuteuntèë dumpeuë peukara teutap di Djakareuta.\nWali Nanggroë Geutanjoë Allahuyarham Tgk. Muhammad Hasan di Tiro kalheuëh geukheun njang bahwa tjamat, bupati dan gubernur njan nakeuh nan laèn nibak narit: tjôkan, suntjo atawa guntjo. Dan ureung-ureung yang teurimong nibak pangkat nyan bandum hana laén nibak bansa ATJÈH njang seubeuna jih kadjeuët keu PENGKHIANAT atawa LHOH”\nNibak Milad ATJÈH MERDÈHKA njang keu 41 njoë, u loen himbau dan peusampoe keu mandum syedara bansa ATJÈH ban sigom donya untuk tapeugisa keulai marwah bansa dan rakjat Aceh yang ka meu plõh-plõh thõn djigilho-gilho uléh RI dan djitamah tjatjah lom uléh MA’ÔP Helsinki njang djibantu uléh padum-padum drô biëk ATJÈH PENGKHIANAT yang ka keumah djingung lé musôh.\nAlhamdulillah untuk sa’ah njoë, perkembangan buët ureung tanjoë di lua naggroe ka meuhasee keu daftar keu lai ASNLF nibak UNPO di yup payoeng PBB lheuh djipëubekuë le peureutee si Malek Cs Laknatullah watee djiteken peugot sinetron MA’ÔP Helsinki deungon R.I.\nMaka uleuh karena njan, Geutanjoë musti saban-saban tatjok tanggông djaweuëb ateuh 2 boh peusan teurakhee Allahuyarham Tgk hasan nibak masa-masa akhee hudep Goknyan di Atjeh watee di Interviev uleh TV Metro dan na djisaksikan uleh Malek Mahmud.\nPeusan Allahuyarham Tgk hasan Di Tiro keupada bansa Atjeh bahwa mantong le that peukara yang mantong peureule pubut keu arah peumeurdehka Atjeh. Yang keudua, djang bahwa sa jih Bansa Djawa (R.I) nyan na keuh saboh bansa asếng keu tanjoë. Geutanjoë hana hubôngan seujdjarah, hana hubôngan politẻk, hana hubôngan budaya, hana hubôngan ẻkonomi seureuta hana hubôngan bumoẻ deungon awak njan.\nMaka tjit saboh teuk tjara njang mantong teuhah keu geutanjoë urõ njoë Nakeuh tagisa keulai bak asai. Gisa bak proklamasi 1976. Mumat bak sumpah ATJÈH MERDÈHKA dan peugléh kumeun-kumeun Ma’ộp Helsinki.\n“ … NJAWÔNG BAK BADAN MUNGKEN DJEUT DJIPEUGADOH TAPI IDEOLOGI DAN PEMIKIRAN GEUTANJOË HAN AKAN DJEUT DJIPEUGADOH SAMPOE ATJÈH MERDÈHKA… “\nWabillahi Taufiq wa Al Hidayah..\nNeususoen Uléh: Tgk. Seupôt Mata staf Peunerangan Wilajah samudera pasai\nTengku Hasan di Tiro: “Ureuëng njang paléng bahaja keu geutajoe nakeuh – djawa keumah djipeugot urg atjèh seutotdjih nibak seutot geutanjoe. Mantong na urg atjèh njang tém djeuët keu kulidjih, keu sidadudjih, keu gubernurdjih, keu bupatidjih, keu tjamatdjih, dll. Mantong na biëk droëteuh njang djak djôk dan peusah nanggroë atjèh keu djawa!”\nACM ASNLF Dalam Nanggroe ASNLF DALAM NANGGROE Penerangan tam sejarah\nASNLF/AM DAN AKTIVIS HAM PAPUA SERANG INDONESIA DENGAN ISU PELANGGARAN HAM DI FORUM PBB JENEWA SWISS


1 Yohanes 3 (ACEH)\n1Ngieng kheueh padub na Allah geugaséh tanyoe, sampoe tanyoe geuaku sibagoe aneuëk-aneuëk Gobnyan. Dan biet, tanyoe na kheueh aneuëk-aneuëk Allah. Nyang kheueh sabab jih donya nyang jeuhet nyoe hana jituri tanyoe, sabab donya hana jituri Allah.\n2Syedara-syedara nyang lôn gaséh! Tanyoe jinoe na kheueh aneuëk-aneuëk Allah, teuma keuadaan tanyoe singoh gohlom teuntée. Teuma tanyoe tateupeue bahwa meunyoe Almaseh teuka, Tanyoe jeuet lagée Gobnyan, sabab tanyoe takalon Gobnyan lam keuadaan nyang sibeuna jih.\n3Banmandum ureuëng nyang na harapan nyoe ubak Almaseh, jijaga droe jih mangat biet-biet suci, gleh nibak mandum desya lagée Almaseh nyang suci.\n4Ureuëng nyang peubuet desya, jilanggéh huköm Allah; sabab desya-desya na kheueh teulanggéh ateueh huköm Allah.\n5Gata tateupeue bahwa Almaseh teuka keu geusampôh bubena desya-desya manusia, dan bahwa hana desya lam droe Gobnyan.\n6Banmandum ureuëng nyang udeb meusaboh ngon Almaseh, hana sabe-sabe jipeubuet desya. Ureuëng nyang sabe-sabe jipeubuet desya, hántom na jikalon Almaseh atawa jituri Gobnyan.\n7Aneuëk-aneuëk lôn, bék tapeubiyeue droe gata jipeusisat lé soemantong. Ureuëng nyang peubuet lagée kheun Allah na kheueh aneuëk Allah saban lagée Almaseh na kheueh Aneuëk Allah.\n8Teuma ureuëng nyang hana jipiôh-piôh jipeubuet desya na kheueh aneuëk Iblih, sabab Iblih meudesya yoh awaikon. Keunyoe kheueh Aneuëk Allah teuka, na kheueh keugeupeuhanco banmandum buet Iblih.\n9Ureuëng nyang ka jeuet keu Aneuëk Allah, hana sabe-sabe jipeubuet desya, sabab sifeuet Allah keudroe na nibak gobnyan. Dan sabab lé Allah nyan Bapak jih, ngon lagée nyan jihnyan hana sabe-sabe jipeubuet desya.\n10Nyoe kheueh beda jih aneuëk-aneuëk Allah ngon aneuëk-aneuëk Iblih: soe mantong nyang hana jipeubuet keuheundak Allah, atawa hana jigaséh keu syedara jih, ureuëng nyan kon aneuëk Allah.\n11Yoh awaikon ka teupeutrok haba nyoe ubak gata: Tanyoe harôh tagaséh sidroe ngon nyang laén.\n12Bék kheueh geutanyoe lagée Kain, nyang jeuet keu aneuëk Iblih jipoh maté syedara jih keudroe. Peue sabab Kain jipoh maté syedara jih? Sabab hai-hai nyang jipeubuet na kheueh salah, teuma hai-hai nyang jipeubuet lé syedara jih na kheueh beutôi.\n13Sabab nyan, Syedara-syedara lôn, bék kheueh hireuen meunyoe ureuëng-ureuëng donya nyoe jibanci gata.\n14Tanyoe tateupeue bahwa tanyoe ka tateubiet nibak maté, dan taminah ubak udeb. Tanyoe tateupeue, sabab tanyoe tagaséh sabe syedara tanyoe. Ureuëng-ureuëng nyang hana geunaséh, nyan saban cit mantong jikuasa lé maté.\n15Ureuëng nyang banci keu syedara jih na kheueh tukang poh maté gob, dan gata tateupeue bahwa sidroe tukang poh maté gob nibak jih hana udeb seujati dan keukai.\n16Ngon jalan nyoe kheueh tanyoe tateupeue cara tagaséh sabe keudroe-droe: Almaseh ka geupeujok udeb Geuh keu geutanyoe. Sabab nyan, tanyoe pih bah kheueh tapeujok droe tanyoe keu syedara-syedara tanyoe!\n17Meunyoe sidroe ureuëng seb lam udeb jikalon syedara jih kureueng hana sapeue na, teuma hana jitem tulông syedara jih nyan, pakriban ureuëng nyan jeuet jipeugah bahwa jihnyan jigaséh keu Allah?\n18Aneuëk-aneuëk lôn! Bék kheueh tanyoe tapeugah tagaséh teuma bak babah mantong atawa ngon tutoe haba mantong. Bah kheueh tanyoe tameugaséh ngon gaséh nyang seujati, nyang tabri bukeuti ngon buet geutanyoe.\n19Meunan kheueh cara geutanyoe tateupeue bahwa tanyoe na kheueh aneuëk-aneuëk Allah nyang beutôi, dan até tanyoe meuteumé teunang dikeue Po teu Allah.\n20Tanyoe tateupeue, bahwa meunyoe tanyoe jipeusalah lé até tanyoe, iéleumé Allah leubeh rayeuk nibak iéleumé tanyoe, dan bahwa Gobnyan geuteupeue peue-peue mantong.\n21Ngon lagée nyan, Syedara-syedara lôn nyang teucinta, meunyoe até tanyoe hana jipeusalah tanyoe, tanyoe hase tameuhadab ubak Po teu Allah ngon beurani.\n22Dan peue nyang tanyoe lakée nibak Gobnyan, meuteumé, sabab geutanyoe taát ubak peue-peue nyang geupeurintah lé Gobnyan dan tapeubuet peue nyang teupeugalak até Gobnyan.\n23Nyang Gobnyan peurintah bak geutanyoe na kheueh: Tanyoe meuseuti tameuiman ubak Aneuëk Gobnyan, na kheueh Isa Almaseh, dan tanyoe bah kheueh saléng tameugaséh, lagée nyang ka geupeurintah lé Isa ubak geutanyoe.\n24Banmandum ureuëng nyang taát ubak peue-peue nyang geupeurintah lé Allah, ureuëng nyan udeb meusaboh ngon Allah, dan Allah meusaboh ngon awaknyan. Dan tanyoe tateupeue bahwa Allah meusaboh ngon tanyoe, sabab Gobnyan ka geubri Roh Geuh keu geutanyoe.


Roma - Audio Readings: Epistle of Paul to the Romans, Chapter 16 - Personal Greetings\nUlôn keuneuk peuturi syedara tanyoe bak gata, nan jih Febe. Geuhnyan geubantu jeumaáh di Kengkrea.\n2 Teurimong kheueh jihnyan sibagoe sidroe umat Tuhan. Keubiet lagée nyan kheueh ureuëng-ureuëng nyang meuiman ubak Allah harôh jiteurimong sidroe ngon nyang laén. Tulông kheueh jihnyan, meunyoe ureuëngnyoe jipeureulée gata bantu, sabab jihnyoe ka jai that jibantu ureuëng laén meunan cit ngon ulôn ka lheueh jibantu.\n3 Peutrok kheueh saleuem ulôn keu Priskila dan Akwila, sahabat-sahabat lôn nyang meusajan-sajan kamoe mubuet keu Isa.\n4 Awaknyan karab maté sabab jipeuseulamat ulôn. Ulôn lakée teurimong gaséh bak awaknyan -- dan kon ulôn mantong, teuma mandum jeumaáh bansa laén nyang kon ureuëng Yahudi meuteurimong gaséh cit keuawaknyan.\n5 Meunan cit peutrok kheueh saleuem ulôn keujeumaáh nyang meugumpôi di rumoh awaknyan. Saleuem keu Epenetus nyang ulôn gaséh. Gobnyan kheueh ureuëng nyang phon-phon that meuiman keu Almaseh di daerah Asia.\n6 Meunan cit saleuem ulôn keu Maryam. Gobnyan ka jimubuet biet-biet that sunggoh keu gata.\n7 Meunan cit peutrok kheueh saleuem ulôn keu Andronikus dan Yunias. Awaknyan saboh sukée bansa ngon ulôn dan ka lheueh jitamong lam glab meusajan-sajan ngon lôn. Sigohlom lôn meuiman ubak Almaseh, awaknyan ka leubeh ilée jimeuiman. Awaknyan meugah that nibak rasui-rasui.\n8 Saleuem lon keu Ampliatus, nyang ulôn gaséh sabab jihnyan meusajan-sajan ngon ulôn ka meusaboh ngon Tuhan.\n9 Peutrok teuma horeumat ulôn keu Urbanus, sahabat tanyoe nyang jimubuet meusajan-sajan ngon tanyoe keu Almaseh. Meunan cit horeumat ulôn keu Stakhis nyang ulôn gaséh.\n10 Saleuem keu Apeles. Keuseutiaan jih keu Almaseh kana bukeuti. Meunan cit saleuem ulôn keu keuluwarga Aristobulus,\n11 dan keu Herodion. Gobnyan saboh sukée bansa ngon ulôn. Meunan cit saleuem ulôn keusyedara-syedara saboh iman lam keuluwarga Narkisus.\n12 Saleuem ulôn keu Trifena dan Trifosa nyang biet-biet brat that jimubuet keu Tuhan, dan keu Persis nyang ulôn gaséh. Gobnyan pi ka jimubuet brat that keu Tuhan.\n13 Saleuem keu Rufus dan keu mak jih, nyang nibak ulôn lagée mak lôn keudroe. Rufus na kheueh ureuëng nyang geupiléh lé Tuhan nyang teupujoe.\n14 Meunan cit peusampoe kheueh saleuem ulôn keu Asinkritus, Flegon, Hermes, Patrobas, Hermas, dan mandum syedara seuiman nyang meusajan-sajan ngon awaknyan.\n15 Saleuem keu Filologus dan Yulia; keu Nereus dan syedara jih nyang inong; keu Olimpas dan keumandum ureuëng peucaya nyang na meusajan-sajan ngon awaknyan.\n16 Meumumat-mat jaroe kheueh ngon peunoh meusra sibagoe syedara Kristen. Banmandum jeumaáh Almaseh jipeutrok saleuem awaknyan keu Syedara banmandum.\n17 Syedara-syedara! Ulôn lakée ngon meuharab that: Até-até kheueh keue ureuëng nyang jipeucrebre jipeukaru ureuëng-ureuëng nyang meuiman ubak Tuhan. Hainyan hana sisuai ngon peue nyang ka teupeurunoe nibak gata. Peujiôh kheueh ureuëng-ureuëng nyang lagée nyan.\n18 Sabab ureuëng-ureuëng nyang peubuet lagée nyan kon jimubuet keu Almaseh Tuhan tanyoe, nyang sibeuna jih keu jipeupuih até awaknyan keudroe. Ngon cara jibujuk dan tutoe haba nyang maméh, awaknyan jipeungét ureuëng-ureuëng nyang hana jiteupeu sapeue.\n19 Banmandum ureuëng ka jiteupeue bahwa gatanyoe seutia ubak peungajaran keuhai Haba Gét nyang teuka nibak Allah. Dan ulôn galak that ateueh hainyan keuhai gata. Ulôn meuharab mangat gata bijaksana ateueh hai-hai nyang jroh, dan bangai keuhai-hai nyang jeuhet.\n20 Po teu Allah nyang bri seujahteura keumanusia, dan ngon sigra geukeubah Iblih dimiyueb keukuasaan gata dan teupeuhanco jih nyan. Seumoga Gata banmandum geubri beureukat lé Isa Almaseh Tuhan tanyoe!\n21 Timotius, rakan ulôn, jipeutrok saleuem gobnyan keugata. Meunan cit ngon Lukius, Yason dan Sosipater, nyang saboh sukée bansa ngon ulôn. 22 Nyang tuléh suratnyoe na kheueh ulôn, Tertius. Ulôn peusampoe saleuem lam syedara keugata.\n23 Gayus geukirém saleuem keugata. Ulôn meunumpang dirumoh jihnyan dan jeumaáh kamoe jiseumayang nibak teumpat nyan. Erastus, ulée nyang mat péng banda nyan, jikirém saleuem gobnyan keugata. Meunan cit ngon syedara tanyoe Kwartus.\n24 Seumoga Tuhan geutanyoe Isa Almaseh geubri beureukat ubak Gata. Amin.\n25 Teupujoe kheueh Allah! Gobnyan na kuasa geupeukong iman Gata sisuai ngon Haba Gét nibak Po teu Allah nyang ulôn peusampoe keuhai Isa Almaseh. Ulôn peusampoe habanyan sisuai ngon peue nyang geupeugah lé Allah; na kheueh keuhai reuncana Allah nyang ka meuabat-abat treb jih hana jiteupeue lé manusia.\n26 Teuma bak saátnyoe, ateueh peurintah Po teu Allah nyang abadi, reuncana nyan ka geupeugah dan teupeusampoe keumandum bansa rot tulésan dumna nabi-nabi, mangat awaknyan banmandum meuiman dan taát ubak Po teu Allah.\n27 Gobnyan kheueh Allah nyang tunggai, Gobnyan biet-biet bijaksana. Seumoga Gobnyan teuseuôn manyang siumu masa rot Isa Almaseh! Amin. Horeumat kamoe, Paulus, hamba Isa Almaseh


Galatia - Aceh Bible - New Testament / Galatians-3 By faith, Not works\nSyedara-syedara nyang ureuëng-ureuëng Galatia! Gata biet-biet bangai! Aléh peungaroh soe nyang ka keunong nibak gata? Almaseh maté bak kayée saleb ka ulôn peutrang sijeulaih-jeulaih jih keu gata!\n2 Cuba gata peugah ubak saboh hai nyoe: Peu kheueh gata katateurimong Roh Allah sabab gata amai huköm agama, atawa sabab gata deungoe Haba Gét nyang teuka nibak Po teu Allah dan meuiman ubak Almaseh?\n3 Pakon gata keubiet that bangai! Gata ka tapeuphon udeb barô ngon Roh Allah, pakon jinoenyoe gata keuneuk trok ubak keusampoereuna ngon teunaga gata keudroe?\n4 Sia-sia mantong banmandum nyang ka gata alami nyan? Hana mungken sia-sia!\n5 Po teu Allah geubri Roh gobnyan keu gata dan geupeuna buet-buet nyang ajaéb lamkawan gata. Peu kheueh Allah geupeubuet nyan sabab gata ka tapeubuet huköm agama atawa sabab gata ka tadeungoe Haba Gét nyan dan meuiman ubak Almaseh?\n6 Nyan saban lagée nyang na teutuléh lam Alkitab keuhai Nabi Ibrahim -- lagée nyoe, "Nabi Ibrahim geumeuiman ubak Allah, dan sabab meuiman geuhnyan gobnyan geuteurimong lé Allah sibagoe sidroe nyang teupeumangat até Allah."\n7 Ngon lagée nyan bah kheueh gata beutasadar bahwa ureuëng nyang biet-biet keuturonan Nabi Ibrahim na kheueh ureuëng nyang meuiman ubak Allah.\n8 Alkitab ka jikalon leubeh ilée bahwa Allah ka geupeumungken ureuëng-ureuëng nyang kon Yahudi jimeugét lom teuma ngon Allah, meunyoe awaknyan jimeuiman ubak Gobnyan. Haba Gét nyan teupeugah leubeh ilée ubak Nabi Ibrahim lam janji nyang lagée nyoe, "Rot gata, Allah teuma geubri beureukat banmandum umat manusia ateueh rhueng bumoe."\n9 Nabi Ibrahim geumeuiman, nyang kheueh sabab gobnyan geubri beureukat. Meunan cit teuma keu mandum ureuëng nyang meuiman, teuma geubri beureukat meusajan-sajan ngon Nabi Ibrahim.\n10 Ureuëng-ureuëng meugantueng ubak huköm agama, banmandum udeb dimiyueb kutokan. Sabab lam Alkitab na teutuléh lagée nyoe, "Ureuëng nyang hana seutia jiamai banmandum nyang teutuléh lam Kitab Huköm Agama, geukutôk lé Allah!"\n11 Hana meusidroe pi nyang jimeugét ngon Po teu Allah ngon sabab jiamai huköm agama. Hai nyan ka teupeugah lam Alkitab, "Teuma ureuëng nyang meuiman ubak Allah sampoe hubongan jih ngon Allah jeuet keugét lom, teuma udeb!"\n12 Teuma huköm agama hana meudasai ateueh iman. Lam Alkitab na teutuléh bahwa ureuëng nyang jiamai huköm agama, teuma udeb ngon sabab huköm nyan.\n13 Teuma Almaseh geupeubeubaih tanyoe nibak kutokan huköm agama. Gobnyan geupeubuet lagée nyan ngon cara geupeubiyeu droe Gobnyan teukutok sabab lé geutanyoe. Sabab lam Alkitab na teutuléh lagée nyoe, "Teukutok kheueh ureuëng nyang maté teugantueng bak taméh kayée."\n14 Almaseh geupeubuet lagée nyan mangat beureukat nyang ka geupeu janji lé Allah ubak Nabi Ibrahim geubri cit teuma ubak ureuëng-ureuëng nyang bukon Yahudi. Ngon lagée nyan tanyoe pih nyang meuiman ubak Allah, hase tateurimong Roh nyang ka geupeu janji lé Allah nyan.\n15 Syedara-syedara! Bah kheueh lôn peuguna cuntoh nibak peungalaman tieb-tieb uroe. Meunyoe na ureuëng jipeuna saboh janji dan janji nyan ka teupeusah, hana meusidroe pih nyang jeuet jipeubateu janji nyan, atawa jitamah sapeue-sapeue nibak janji nyan.\n16 Janji-janji Allah geupeugét lé Allah keu Nabi Ibrahim dan keu ureuëng keuturonan Nabi Ibrahim. Lam Alkitab hana teutuléh "dan keu ureuëng-ureuëng keuturonan Nabi Ibrahim", nyang makna jih jai that ureuëng. Nyang na teutuléh lam Alkitab nyan na kheueh, "dan keu ureuëng keuturonan gata", nyang makna jih keu sidroe ureuëng mantong, nyan kheueh Almaseh.\n17 Nyang keuneuk lôn peugah nibak teumpat nyoe na kheueh lagée nyoe: janji Allah ka geupeugét dan teupeusah leubeh ilée. Huköm agama nyang geubri 430 thon óh lheueh nyan hana hase teupeubateu nyang ka teupeusah nyan dan teusampôh janji Allah nyan.\n18 Sabab meunyoe meuneubri Allah teugantueng nibak huköm agama, ngon lagée nyan kon lé meuneubri nyang ka geupeu janji. Teuma lé sabab Allah ka geupeu janji nyan ubak Nabi Ibrahim, ngon lagée nyan Allah geubri atra nyan keu gobnyan.\n19 Meunyoe meunan, keupeuguna jih huköm agama teubri? Jaweueb jih na kheueh bahwa huköm agama teutamah keuteupeugah buet nyang jilangga lé manusia. Huköm agama nyan meulaku sampoe bak watée trok sidroe keuturonan Nabi Ibrahim, nyang teupeugah lam janji Allah keu Nabi Ibrahim. Huköm agama nyan geupeusampoe lé malaikat-malaikat ngon peurantara sidroe manusia.\n20 Nyang kheueh, meuseuti na dua pihak, barô kheueh peureulée sidroe peurantara. Teuma nibak Allah hana peureulée peurantara sabab Gobnyan keudroe nyang meutindak.\n21 Peu kheueh nyan meumakna bahwa huköm agama meulawan ngon janji Allah? Ka teuntée hana! Sabab meunyoe huköm agama geubri keu anugeurah udeb manusia, ngon lagée nyan manusia hase jimeugét ngon Allah meulalu huköm agama. 22 Teuma lam Alkitab na teutuléh lagée nyoe bahwa banmandum umat manusia na dimiyueb keukuasaan desya. Ngon sabab nyan, meuneubri nyang geupeu janji ngon dasai jih meuiman ubak Isa Almaseh teubri keu awaknyan nyang meuiman.\n23 Sigohlom trok watée jih keumeuiman ubak Almaseh, tanyoe jijaga that lé huköm agama; tanyoe jikurong sampoe iman nyan teupeugah.\n24 Ngon lagée nyan, huköm agama teupeujeuet sibagoe nyang kawai tanyoe trok ubak Almaseh teuka keu geujak peugét tanyoe beutameugét lom ngon Allah sabab tanyoe meuiman ubak Almaseh.\n25 Jinoenyoe, sabab ka trok watée jih manusia jeuet jimeuiman ubak Almaseh, ngon lagée nyan tanyoe hana lé jikawai lé huköm agama.\n26 Sabab gata meuiman ubak Isa Almaseh, ngon lagée nyan gata meusaboh ngon Gobnyan; dan ngon sabab nyan gata ka jeuet keu aneuëk-aneuëk Allah.\n27 Gata banmandum ka teupumanö ateueh nan Almaseh, dan gata ka tateurimong nibak droe gata sifeuet-sifeuet Almaseh keudroe. 28 Lam hai nyoe hana lé beda ureuëng Yahudi ngon ureuëng nyang kon Yahudi, meunan cit hana lé beda sidroe namiet ngon ureuëng beubaih, hana meubeda ureuëng agam ngon ureuëng inong. Gata banmandum ka meusaboh ngon sabab Isa Almaseh.\n29 Meunyoe gata atra Almaseh, ngon lagée nyan gata na kheueh keuturonan Nabi Ibrahim. Dan gata teuma tateurimong peue nyang geupeu janji lé Allah.


Bubiri - Wikipèdia bahsa Acèh, ènsiklopèdia bibeuëh\nBubiri atawa keubiri (Ovis aries), saboh makhluk peuneujeuët Allah ta'ala. Bulèëjih na nyang putéh, na nyang keulabèë. Eumpeuënjih naleuëng, ôn-ôn kayèë. Meunatang nyoë karap saban lagèë kibaih (bahsa Arab: ضأن) domba, nyang na bida bacut lungkèë bubiri teupat, meunyoë kibaih lungkèëjih meugulông.\nBubiri na tareumpok lam gampông-gampông, hana jareuëng cit na bak kuta-kuta nyang biasa geubloë keu kureubeuën atawa geupeulahra. Meunyoë geutanyoë peureulèë tabloë, jeuët tajak bak geulanggang bloë publoë hiweuën, jeuët tabloë langsòng bak ureuëng po atawa bak mugèë.\nBak bubiri le faidahjih, kon asoë sië mantong jeuët tanguy, bahkan bulèëjih jeuët tapeugöt keu ija atawa la'énjih, kulétjih jeuët keu bahan peugöt taih, sipatu, taloë keu'iëng atawa la'énjih lagèë nyang na bak nanggroë-nanggroë maju. Bak tapeulahra bubiri hana that payah, asay na beulanja bacut mantong ka meuhasé ta'ôseuha, eumpeuënjih pih hana hèk bak tamita, jeuët naleuëng atawa ôn kayèë. Lom pih yum bubiri leubèh murah nibak kamèng. Bak tasatoh jih hana that meukarat geutanyoë, adak peunyakét pih jareuëng na. Mungkén na rakan-rakan atawa syèëdara-syèëdara nyang na meuh'eut peulahra bubiri, jeuët tamulai tajak mita, ta bòh pangkai tabloë bubiri, mungkén raseuki Allah karònya.\nWikimedia Commons na mèdia nyang na meupawôt ngön: Ovis aries\nGeurumpök nibak "https://ace.wikipedia.org/w/index.php?title=Bubiri&oldid=117516"\nÔn nyoe seuneulheueh geupeusaneut bak 14 Buleuen Lhèe 2020, poh 10.52.


Ngon luwah 1.564.116 km2, Mongolia nakeuh nanggroënyang keu 19 paléng luwah di dônya (aleuh Iran). Nanggroë nyoë leubèh luwah nibak Peru nyang na bak neumboi 20. Alam Mongolia meurupa-rupa, ngon Gurôn Gobi di tunong, ngon wilayah meugunong nyang sijuëk di barôh ngon barat. Wilayah Mongolia le nyang meupadang naleuëng (steppa). Titek paléng manyang nakeuh Pucôk Khüiten di ujông barat Mongolia ngon manyang 4374 m. Tanoh padang di Uvs Nuur nyang meuplah duwa ngon ata Rèpublik Tuva di Rusia nakeuh Teumpat Hareuta Kaya Donya (World Heritage Site). Rata wilayah di Mongolia nakeuh su’um di musém su’um ngon that leupië bak musém leupië deungon Januari suhu jeuët trön u -30 °C. Ulan Bator nakeuh nang neugara nyang paléng yub suhu rata-ratajih di dônya. Tanoh Mongolia nakeuh leupië, manyang, ngon meu’angèn. Akeulém jih nakeuh akeulém beunuwa deungon musém leupië nyang panyang ngon leupië, nibak nyan musém su’umjih paneuk nyang ujeuën trôn watèë nyoë. Ujeuen leubeh le trön di barôh nibak di tunong. Di tunong bak Gurôn Gobi, padum boh wilayahjih hana ujeuën meuthôn-thôn. Gobi nakeuh bahsa Mongolia nyang meuhareutoë gurôn meupadang naleuëng. Binatang nyang jeuët udép di sinan nakeuh unta sagai.\nGeurumpok nibak "https://ace.wikipedia.org/w/index.php?title=Mongolia&oldid=72909"\nLaman nyoë seuneulheuëh geuubah bak 25 Buleuën Lhèë 2013 poh 04.23.


Seutop Turnamen Bola Ureung Inöeng, MPU Lhokseumawe: Nyo Aceh, Beda Ngön Daerah Laén - NASAJA BERITA\nHome › Aceh › lhokseumawe › nasaja › Sepakbola Putri Kemenpora\nSeutop Turnamen Bola Ureung Inöeng, MPU Lhokseumawe: Nyo Aceh, Beda Ngön Daerah Laén\nNasaja Berita – Lhokseumawe, Majelis Permusyawaratan Ulama (MPU) Lhokseumawe geudesak turnamen meu'en bhan (sepakbola) putri Piala Kementria Pemuda dan Olahraga (Menpora) tingkat Aceh untuk seutop. Bèk lé na dan bèk lé jilanjôt.\nGeupeugah lé ketua MPU Kota Lhokseumawe, Teungku Abu Bakar Ismail bak AJNN bunoe uroe Hameh tanggai 4/7 nyang bahwa geutulak acaraq turnamen bola kaki putri nyan. Bahkn MPU meudukôg aksi dari Ormas untuk jak tham ureung inöeng meu'en bhan nyan di Lhokseumawe, bahkan di Aceh\nMeunurot Teungku Abu Bakar nyan. Sampoe inoehat hana haba sapu lom nyang trôh u MPU teukaét na tim sepakbola putri di Lhokseumawe.\n"Kamoe meupeusan dan meulakè supaya bèk jipeuduek di Lhoseumawe. Seubab nyan meulinteung deungön syari'at Islam. Meulinteung that-that bahkan." Meunan geusampaikan lé Teungku MPU nyan.\nSeulaén nyan beliau nyan that geuharap untuk ci tinjau ulang keugiatan nyan.\n"Meunyo pat laén hom lah mungkén jiteurimöng keugiatan model nyan. Teuman di Aceh, khusuhjih Lhokseumawe han meutueng. Aceh nyo bida ngön daerah laén. Pu lom ji sôk bajé dan pakaian meunan. Meuka lheu ju, hana seusuai deungön syari'at Islam." Lanjôt Teungku Abu Bakar Ismail.\nTeungku Abu Bakar geuakui hana wewenang untik jak tham langsong, tapi seulaku lembaga MPU cuma jeut meu nasihat sagai. Nyang na jatah wewenang jak tham nyan na keuh instansi teukaét atawa WH (Wilayatul Hisbah). Meunan lam hukôm meuneugara. Maséng-maséng na jatah buet droe.\n"Kamoe dari MPU cuma jeut meunasihati meunyo nyan salah. Teuman adak meujeut dan leubéh göt, tham ju, seutop ju acara nyan." Kheun beliau nyan.\nNasaja kiraju, goh abèh bhaih Papji ka ji peuduek bhah bola ureung inöeng.\n0 Response to "Seutop Turnamen Bola Ureung Inöeng, MPU Lhokseumawe: Nyo Aceh, Beda Ngön Daerah Laén"


Galatia - Aceh Bible - New Testament / Galatians-2 The only gospel to be preached\nPeuet blaih thon óh lheueh nyan, ulôn woelom u Yerusalem, meusigoe ngon Barnabas. Meunan cit Titus na lôn ba sajan.\n2 Ulôn kujak u Yerusalem sabab Allah ka geupeugah ubak ulôn bahwa ulôn harôh lônjak keunan. Dan bak saboh teumpat meurok pakat khusos ngon peumimpén-peumimpén nyang na disinan, laju ulôn peugah Haba Gét nyang ka lôn peusampoe ubak ureuëng-ureuëng nyang kon Yahudi. Sabab ulôn hana kutem useuha lôn nyang awai, meunan cit nyang jinoe, tinggai sia-sia.\n3 Titus, nyang peungon ulôn, na kheueh ureuëng Yunani, teuma jihnyan hana teupaksa meuseuti jiseutôt peuratoran meusunat,\n4 bah kheueh na ureuëng-ureuëng nyang jipaksa hai nyan. Awaknyan na kheueh ureuëng-ureuëng jiseuludob lam gulongan tanyoe dan jimeunyamar sibagoe syedara. Awaknyan jitamong ngon seungab-seungab keu jijak seulidek keubeubaihan nyang na nibak geutanyoe sabab tanyoe meusaboh ngon Isa Almaseh. Awaknyan jikeuneuk peugisa tanyoe ubak keuadaan lagée yoh awai sibagoe namiet,\n5 teuma kamoe hana meunyeurah mubacut pih ubak awaknyan, sabab kamoe keuneuk kamoe jaga mangat Haba Gét nyan teutab gleh keugata.\n6 Bah kheueh lagée nyan, hana hai-hai barô nyang jituntot nibak ulôn lé ureuëng-ureuëng nyang jianggab ureuëng patot -- nibak ulôn hana meulaén meunyoe awaknyan ureuëng patot atawa kon ureuëng patot, sabab Po teu Allah hana geungieng muka.\n7 Seubalek jih, ureuëng-ureuëng nyang jianggab ureuëng patot jiaku keudroe bahwa Allah ka geubri tugaih ubak ulôn keu lôn peusampoe Haba Gét keu ureuëng nyang kon Yahudi, sabab lagée Gobnyan ka geubri tugaih ubak Petrus keujijak peusampoe Haba Gét nyan ubak ureuëng Yahudi.\n8 Sabab Allah nyang bri ubak Petrus keusanggopan beujeuet keu rasui ureuëng Yahudi, meunan cit geubri teuma ubak ulôn keujeuet keurasui ubak ureuëng nyang kon Yahudi.\n9 Yakobus, Petrus dan Yahya, nyang deuh jih jeuet keupeumimpén-peumimpén jeumaáh, jiaku keudroe bahwa Allah ka geubri ubak ulôn tugaih khusos nyoe. Teuma awaknyan laju jimumat jaroe ngon Barnabas dan ulôn sibagoe tanda meusahabat. Laju awaknyan dan kamoe situju bahwa kamoe teuma mubuet lamkawan bansa-bansa nyang kon Yahudi, dan awaknyan lamkawan ureuëng Yahudi.\n10 Nyang that-that jilakée lé awaknyan bak kamoe na kheueh mangat kamoe biet-biet kamoe pike keu ureuëng gasien. Dan ulôn keubiet mangat até peubuet hai nyan.\n11 Watée Petrus jijak u Antiokhia, laju lôn lawan jih troh trang, sabab buet jih ka salah.\n12 Phon-phon that jiduek sira jimakheun meusajan-sajan ngon ureuëng-ureuëng nyang kon Yahudi. Teuma óh ka lheueh ureuëng-ureuëng utosan Yakobus nyan teuka, laju jipeujiôh droe nibak ureuëng-ureuëng nyang bukon Yahudi nyan dan hana jitem lé makheun meusajan ngon awaknyan, sabab jitakot keu ureuëng-ureuëng nyang jilakée mangat banmandum ureuëng teupeusunat.\n13 Lé syedara-syedara nyang ureuëng Yahudi laén pih ka rhot bak munafék lagée Petrus nyan, dan akhé jih Barnabas pih teupeungaroh ngon sikeub nyang jipeuleumah lé awaknyan.\n14 Meunan lôn teupeu bahwa awaknyan hana meusikeub nyang sisuai ngon keubeunaran nyang na lam Haba Gét nyan, laju ulôn peugah ubak Petrus dikeue mandum ureuëng nyang teuka disinan, "Meunyoe Gata sibagoe ureuëng Yahudi ka udeb lagée kon ureuëng Yahudi, keupeue jinoenyoe Gata keuneuk paksa ureuëng-ureuëng laén udeb lagée ureuëng Yahudi?"\n15 Keubiet, meunurot lahé, kamoe na kheueh ureuëng Yahudi dan kon "ureuëng nyang kon Yahudi nyang meudesya".\n16 Bah kheueh meunan kamoe meuteupeue bahwa manusia jimeugét lom teuma ngon Po teu Allah sabab jimeuiman ubak Isa Almaseh, dan kon ngon sabab jiamai huköm agama. Kamoe keudroe pih meuiman ubak Isa Almaseh, mangat kamoe jeuetmeugét lom teuma ngon Allah meulalu iman kamoe nyan, kon ngon sabab kamoe amai huköm agama. Sabab ngon teuamai huköm agama, hana meusidroe pih hase jimeugét lom teuma ngon Po teu Allah.\n17 Kamoe meu-useuha kamoe meugét lom teuma ngon Allah rot udeb meusaboh ngon Almaseh. Teuma meunyoe óh ka lheueh teupeubuet nyang lagée nyan, teunyata kamoe mantong jeuet lagée "ureuëng-ureuëng meudesya" meunan cit lagée ureuëng-ureuëng nyang kon Yahudi, peu kheueh ngon lagée nyoe bahwa Almaseh kheueh nyang jeuet keusabab kamoe meudesya? Ka teuntée hana!\n18 Meunyoe ulôn kupeuphon lom teuma lôn peudong pola huköm agama nyang ka ulôn reuloh, ngon lagée nyan ka lôn peuleumah bahwa ulôn ka lôn langga huköm.\n19 Teuma ulôn ka maté ateueh huköm agama -- jipeumaté lé huköm nyan keudroe -- mangat ulôn jeuet udeb keu Po teu Allah. Ulôn ka jisaleb meusajan ngon Almaseh.\n20 Jinoenyoe bukon lé ulôn nyang udeb, teuma Almaseh nyang udeb lam tuboh ulôn. Udeb nyoe nyang ulôn amai jinoe na kheueh lé iman ulôn keu Aneuëk Allah nyang geugaséh ulôn dan nyang ka geukeureubeuen droe Gobnyan keu ulôn.\n21 Ulôn hana lôn peubeuah rahmat Allah. Meunyoe hubongan manusia ngon Po teu Allah jeuet keu gét lom teuma sabab jiamai huköm agama, nyan saban cit maté Almaseh hana meuguna!


Meuseukat - Wikipèdia bahsa Acèh, ènsiklopèdia bibeuëh\nMeuseukat lam idang\nMeuseukat nakeuh peunajôh khaih Acèh nyang geupeugèt nibak teupông. Peunajôh nyoe nyumjih leupah that mameh. Meuseukat kayem na bak ureueng meukhanduri, lagee bak watee intat/tueng dara barô atawa lintô di Aceh.\nNibak uroë-uroë biasa hana that kayém takalon peunajôh nyan geuhidang lé po rumoh keu jamèegeuh. Meunan cit bak keudè kupi pih hana jimeukat peunajôh nyoe. La'en nibak keureuja-keureuja nyang ka meuteuntèe lagèe bak ureueng meukawén, peunajôh nyan nakeuh geuhidang keu jamèe bak uroë raya.\nPeunajôh nyang leumiëk nyoë nakeuh maméh meuseubab teuka nibak saka nyang geungui keu dabeuëh utama keu peuneuwot peunajôh nyoe. Nyum mameh nyan meujan cit na meujampu masam bacut nyang teuka nibak pati boh aneuh nyang biasa geutamah keu teunamah nyum peunajôh meuseukat. Wareunajih aseuli lagèe wareuna dabeuëh aseuli peuneuwot peunajôh nyan, lagèe teupông gandôm, saka putéh, boh aneuh ngon meuntiga. Antara saka ngon teupông nyang geungui nakeuh sa bandéng limöng.\n^ Meuseukat Si Manis Berkasta Tinggi, http://atjehpost.com/2012/03/15\nGeurumpök nibak "https://ace.wikipedia.org/w/index.php?title=Meuseukat&oldid=117993"\nÔn nyoe seuneulheueh geupeusaneut bak 16 Buleuen Peuet 2020, poh 20.13.


Pasir Pantai Lhok Nga | PasirPantai.com Tag\nKejernihan Aceh : Gambar pantai-lhoknga diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nKejernihan Aceh : Gambar banana boat di pantai Labu Pade diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nKejernihan Aceh : Gambar debur ombak di pantai ngantep diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nKejernihan Aceh : Gambar Keindahan Pantai Selat baru diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nKejernihan Aceh : Gambar berenang di pantai pondok bali diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nKejernihan Aceh : Gambar pantai berpasir putih di gili sudak diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nKejernihan Aceh : Gambar Ombak Laut Pulau Fani diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nKejernihan Aceh : Gambar karimunjawa diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nKejernihan Aceh : Gambar pasir-putih-pantai-ngaliyep diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nKejernihan Aceh : Gambar sunset di pantai malalayang diatas, adalah salah satu bahasan blog artikel tentang Pantai Lhok Nga di Banda Aceh, yang termasuk dalam Kategori Aceh.\nperahu pemandangan ikan sunset tempat wisata pulau ombak berenang bermain transportasi kuta lokasi pantai sekitar pantai pasir wisatawan wisata pantai keindahan alam Bali keindahan pantai pasir putih memancing objek wisata bibir pantai keindahan wisata alam air laut penginapan wisata bahari batu karang